text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Sunday, July 05, 2009
कविता-संग्रह- सहस्राब्दीरक चौपड़पर - गजेन्द्र ठाकुर
कविता-संग्रह
सहस्राब्दीरक चौपड़पर
सहस्राब्दीoक चौपड़पर
शामिल बाजाक दुन्दभी वादक
मोनक रंगक अदृश्य देबाल
मन्दाकिनी जे आकाश मध्य
देखल आइ पृथ्वीक ऊपर
पक्काक जाठि
निन्नक जीवन विचित्र
बंशी पाथि पकड़बाक प्रयास
अगिलही
अभिनव भातखण्डे
शिल्पी
मोनक तटपर
सूर्य-चन्द्र गबाह
वस्सावस
स्थितप्रज्ञतामे लिबैत सत्यक प्रति
पुरान भेल गप
यौ शतानन्द पुरहित
निगदति कुसुमपुरेऽभ्यर्चितं ज्ञानम्
हमर बारह टा हैकू
पुरहित
इच्छा-मृत्यु
वार्ड नं २९ बेड नं. ३२ सँ
ट्रेन छल लेट
सूर्य-नमस्कारक बहन्ने
सन सत्तासीक बाढ़िक बहन्ने
महाबलीपुरम समुद्र तटपर
स्मृति-भय
गाय
श्राद्ध ने मरा जाय
जाति
पुत्रप्राप्ति
गुड-वेरी गुड
हर आ बड़द
गंगा ब्रिज
मुँह चोकटल नाम हँसमुख भाइ
सपना
चित्रपतङ्ग
बिसरलहुँ फेर कर्णक मृत्युक छोट- छीन रूप
शलातुर गाम
काल्हि
मोन पाड़ैत
पथक पथ
मिथिलाक ध्वज गीत
बड़का सड़क छह लेन बला
पता नहि घुरि कए जाएब आकि
शामिल बाजाक दुन्दभी वादक
देखैत दुन्दभीक तान
बिच्चहि शामिल बाजाक
सुनैत शून्यक दृश्य
प्रकृतिक कैनवासक
हहाइत समुद्रक चित्र
अन्हार खोहक चित्रकलाक पात्रक शब्द
क्यो देखत नहि हमर चित्र एहि अन्हारमे
तँ सुनबो तँ करत पात्रक आकांक्षाक स्वर
सागरक हिलकोरमे जाइत नाहक खेबाह
हिलकोर सुनबाक नहि अवकाश
देखैत अछि स्वरक आरोह अवरोह
हहाइत लहरिक नहि ओर-छोर
आकाशक असीमताक मुदा नहि कोनो अन्त
सागर तँ एक दोसरासँ मिलि करैत अछि
असीमताक मात्र छद्म
घुमैत गोल पृथ्वीपर
चक्रपर घुमैत अनन्तक छद्म
मुदा मनुक्ख ताकि अछि लेने
एहि अनन्तक परिधि
परिधिकेँ नापि अछि लेने मनुक्ख
ई आकाश छद्मक तँ नहि अछि विस्तार
एहि अनन्तक सेहो तँ ने अछि कोनो अन्त?
तावत एकर असीमतापर तँ करहि पड़त विश्वास!
स्वरकेँ देखबाक
चित्रकेँ सुनबाक
सागरकेँ नाँघबाक
समय-काल-देशक गणनाक
सोहमे छोड़ि देल देखब
अन्हार खोहक चित्र
सोहमे छोड़ल सुनब
हहाइत सागरक ध्वनि
देखैत छी स्वर सुनैत छी चित्र
केहन ई साधक
बनि गेल छी शामिल बाजाक
दुन्दभी वादक
*राजस्थानमे गाजा-बाजावलाक संग किछु तँ एहेन रहैत छथि जे लए-तालमे बजबैत छथि मुदा बेशी एहन रहैत छथि जे बाजा मुँह लग आनि मात्र बजेबाक अभिनय करैत छथि । हुनका ई निर्देश रहैत छन्हि जे गलतीयोसँ बाजामे फूक नहि मारथि, यैह छथि शामिल बाजा ।
मोनक रंगक अदृश्य देबाल
ढहैत भावनाक देबाल
खाम्ह अदृढ़ताक ठाढ़
आकांक्षाक बखारी अछि भरल
प्रतीक बनि ठाढ़
घरमे राखल हिमाल-लकड़ीक मन्दिर आकि
ओसारापर राखल तुलसीक गाछ
प्रतीक सहृदयताक मात्र
मोन पाड़ैत अछि इनार-पोखरिक महार
स्विमिंगपूलक नील देबाल बनबैत पानिकेँ नील रंगक
मोनक रंगक अदृश्य देबाल
ढहैत
खाम्ह अदृढ़ताक ठाढ़
बहैत
मन्दाकिनी जे आकाश मध्य
देखल आइ पृथ्वीक ऊपर
बद्री विशाल केदारनाथ
अलकनन्दा मन्दाकिनीक मेल
हरहड़ाइत धार दुनू मिलैत
मेघसँ छाड़ल ई ककर निवास !
बदरी गेलाह जे
नहि घुरलन्हि ओदरी हुनक ताहि
आइ बाटे-बाट आएल
शीतल पवनक झोंक खसि रहल भूमि
स्खलन भेल जन्तु सबहिक
हिम छाड़ल ई ककर वास !
हृदय स्तंभित देखि धार
पर्वत श्रेणीक नहि अन्त एतए
कटि एकर तीव्र नीचाँ अछि धार
दुहू कात छाड़ल पर्वतसँ ई
अलकनन्दे ई सौन्दर्य अहींक
मन्दाकिनी जे आकाश मध्य
देखल आइ पृथ्वीक ऊपर
हरहड़ाइत ई केहन फेनिल
स्वच्छ निर्मल मनुक्ख निवसित
नव दृष्टि देलक देखबाक आइ
शीतल पवनक छाड़ल ई सृष्टि
पक्काक जाठि
तबैत पोखरिक महार दुपहरियाक भीत
पस्त गाछ-बृच्छ-केचली सुषुम पानि शिक्त
जाठि लकड़ीक तँ सभ दैछ
पक्काक जाठि ई पहिल
कजरी जे लागल से पुरातनताक प्रतीक
दोसर टोलक पोखरि नहि
अछि डबरा वैह
बिन जाठिक ओकर यज्ञोपवीत नहि भेल
कारण सएह
सुनैत छिऐक मालिक ओकर अद्विज छल
पोखरिक यज्ञोपवीतसँ पूर्वहि प्रयाण कएल
पाइ-भेने सख भेलन्हि पोखरि खुनाबी
डबरा चभच्चा खुनेने कतए यश पाबी !
देखू अपन टोलक पक्काक जाठि ई
कंक्रीट तँ सुनैत छी पानियेमे रहने होइछ कठोर
लकड़ीक जाठि नहि
जकर जीवन होइछ थोड़
निन्नक जीवन विचित्र
डैनियाही दुपहरियाक घामक बीच
सपनाइत सहस्रबाढ़निक दानवाकार आकृति
प्रेयसीपर झपटैत ओकर कंठ मचोड़ैत
प्रेमी पकड़ैत अछि सहस्रबाढ़निक झोंट
पोखरिमे अछि खसबैत प्रेमीकेँ पएर बान्हि लेलक झोंटासँ
डैनियाही दुपहरियामे पोखरिक झोंटाबला पनिडुब्बी
तांत्रिक-सहस्रबाढ़निक झोँझसँ निकलि
अपन प्राणान्त करैत प्रेयसीकेँ बचबैत
प्रेमीक निन्न अछि खुजैत रौदसँ घमैत घामसँ नहाएल
घोर निद्राक तृप्ति रहैछ मुदा हेराएल
देखैत देशवासीकेँ पछाड़ैत
मंत्र-तंत्रयुक्त दुपहरियामे जागल
गुनधुनी बला स्वप्न
बनैत अछि सभसँ तीव्र धावक
अखरहाक सभसँ फुर्तिगर पहलमान
दमसाइत मालिकक स्वर तोड़ैत छैक ओकर एकान्त
कारिख चित्रित रातिक निन्न
टुटैत-अबैत-टुटैत निन्न आ स्वप्नक तारतम्य
बनि राजनेता करैत देशक समस्याक अन्त
बड्ड थोपड़ी अछि बजैत न्यायक डंका गुंजैत
धर्म-जाति-आतंकवाद समस्या-समझौता करैत
प्राणघातक प्रहारकेँ छातीपर सहैत- जितइत
निन्न अछि टुटैत मुदा तकर अछैत
घोर-निद्रा तृप्तिक अनुभूति अछि छुटैत
निन्नकेँ आस्ते-आस्ते देलक माहुर् मिलि कए सभ
मित्र
कएलक निन्नक जीवन विचित्र
बंशी पाथि पकड़बाक प्रयास !
बंशी पाथि पकड़बाक प्रयास !
आकांक्षाक पंखयुक्त अश्वकेँ
बोर देने सफलताक सूत्रक
अनन्त प्रतीक्षा निस्बद्ध चुप्पीक
पानिक तल स्थिर नियन्ताक रूप
छोट कीड़ीक गमन उठबैत अछि सूक्ष्म हिलकोर
आशाक विश्वासक प्रतिरूप
बंशी पथने ठाढ़ पाथि पकड़बाक प्रयास
अंधविश्वासक छोर विज्ञानक ओर
बोर देने ज्ञानक पिण्ड
प्रतीक्षाक अन्त ! प्रशान्त शान्ति
सोंस काछु हरकाछुसँ रिक्त पानि
निर्माताक निर्मितिक अंत कएल व्याधि
बीया-जीरा माछक रोपि
बंशी पाथि पकड़बाक कएल हियाउ
आकांक्षाक अश्व सफलताक सूत्र
ज्ञानक पिण्ड निर्माताक निर्मितिक साधांश
ठाढ बिच्चहि अनन्त अकास
यंत्रवत बिच्चहि अनन्त विस्तार
शान्त-प्रशान्त-वाकहीन मनुक्ख
सूक्ष्मतर भावनाक जखन आबए हिलकोर
विह्वल करैत मनुक्खकेँ छल जे छुच्छ-रुक्ख
अगिलही
सुरसराइत ग्वालक झुण्ड
कमलाक धारमे पिछड़ि हेलबाक द्वंद
धारक विरुद्ध चलबाक क्रम
ढेकरैत माल-जालक अबैए शब्द
घुरि जाइछ गाम दिस झुण्डक-झुण्ड
घरक वातावरण गारि-मारिक
बकरीक नेड़ीक बीच जीवन साइत
पलायन नगर दिस भेल आब ई दैव
घृणा विरक्ति प्रदूषण आ ई एड्स
कैक संगी मृत एड्सक भेँट
नगरक चमक मोन पाड़ैछ गामक द्वैध
अगिलही पहिने आब सुन्न अछि घर-द्वार
कोठा-कोठामे भेल मुदा की सुखहाल?
गामक गाम सुड्डाह पलायनक अगिलहीमे
नहि जानि की षडयंत्र अछि ई महीमे?
गाममे बेचने तरकारी लोक की कहत
नगरमे के ई जाए देखत?
आह भेल नजरिक भेद लोकक एतहु
चारू कात ताकी अपन जे भेटत कतहु
अपन लोक सेहो अछि दैत अहम्
अहमक मारि मरैत पुस्तक-पुस्त आगाँक
आह ई खून-खुनाहनि असामक
ई हाल की निचुलका पीढ़ीक होएत भरि भारत
तखन कोन भयेँ छोड़ल अपन देस
केकर षडयन्त्र किए नहि बुझि पाओल कियो ?
छोड़ल धरती जड़ि नहि ताकि पाओल किएक
तहिया मोन खराप भेने नहि डॉक्टर छल
बाढ़ि अकालमे के ककर आसरा बनत
जाति-पाति-धर्मक देबाल बिच्चहि
पिचाएल जाइत मनुक्खक पलायन बाट छल
देस-कोस घर-द्वार आब हमर ईएह
वेदना हमरामे अछि
अगुलका पीढ़ीक
तँ ई सम्बलो ने हएत
अभिनव भातखण्डे
भातखण्डेक अमरत्वक
पाश्चात्य संगीतक जे रहए षडयन्त्र
भारतीयताक भारतक संगीतक स्वाधीनताक अपहरण
दृष्टिदोषक कारण जतए
राजनैतिक नेतृत्व भेल पराजित
स्वाधीनता भेल अपहृत
मुदा भातखण्डेक चरित्र
रोकि देलक संगीतक पराधीनता
हे रामरंग अहाँक अभिनव गीताञ्जलि
पढ़लहुँ हम सम्पूर्ण आ
ठीके छी अहाँ अभिनव भातखण्डे
मिथिलाक धरतीक रत्न
कोनो मातवरक नामवरक नहि अधीन
अहाँक पचासो बरखक साधना
कंठक शास्त्रसँ स्वाधीनताक परिभाषा
हनुमान-भक्त रामरंग अहाँक
सम्पूर्ण संगीत-रामायणक आस्वाद लेने
मोन पड़लथि तुलसीदास
हुनक स्त्री-शूद्रक प्रति दुर्भावपर
अहाँक संगीत रामायणक विजय
स्वाधीनताक नव-नव अर्थ दैछ
राग वैदेही भैरव राग
तीर भुक्ति
राग विद्यापति कल्याण मिथिलाकेँ देल
राग भूपाली आ राग बिलावलमे मैथिली भाषाक रचना कएल
राग विद्यापति कल्याणक द्रुत आ विलम्बित खयाल
अहाँक देल संगीत मिथिला ध्वज गीतकेँ देलक नव अर्थ
नव अनुभूति
ध्वजक फहरएबाक अर्थ अछि स्वाधीनता
स्वाधीनता मनसिक
नाम अछि खसि कए ठाढ़ होएबाक
आ बैशाखी छोड़ि दौगबाक
घृणाक आस्वाद कएनिहारक मस्तिष्कक
प्रक्षालन करैत संगीत लहरीसँ
हे सुखदेव झाक पुत्र
खजुरा गामक लोक भेटताह तँ कहबन्हि
रामरंगक मूर्ति गाममे लगबाए
नहि होमए जाएब उऋण हे बहिन-भाए
स्वाधीनताक शाखाक करए जाऊ विस्तार
रामरंग रहि वाराणसी-प्रयागक गंगा तटपर
कएल स्वाधीन संगीतकेँ ओ ऋषि
स्व अधीन विचार-बात होएत
तखने होएत श्रद्धांजलि रामरंगक हे खजुरावासी
युगक अन्त भेल आइ माँगनक स्वरमे गाबए छी
माँगनक-रामरंगक नाम लिअ नहि लिअ
मुदा मोन राखू स्वाधीनताकेँ
पएर भने बैशाखीपर रहए माथ मुदा स्वाधीन रहए
विश्वाससँ निकलैत आत्मविश्वासकेँ राखू आगाँ
नहि बान्हि राखू मस्तिष्ककेँ सिक्कड़िमे
(शास्त्रीय संगीतक शास्त्रकार आ गायक श्री रामाश्रय झा “रामरंग” जीक मृत्यु १ जनवरी २००९ केँ भऽ गेलन्हि हमर रचित “मिथिलाक ध्वज गीत”क संगीत हुनके देल छन्हि, हुनकर स्नेहमे ।)
शिल्पी
शिल्पी बलिराजगढ़क
हड़ाही पोखरिक
पस्टनक अकौरक आ नाहर-भगवतीपुरक बौद्ध खोह
अवलोकितेश्वर ताराक प्रतिरूप उच्चैठक मूर्ति
स्त्रीगणक गीत सहस्राब्दि भरि सुनि-सुनि बनलीह काली-भगवती
वैजयन्तीपुर-जनकपुर आ मिथिलानगरीक उत्थान
अरि मर्दनक भूमि
मथल जाइत छल जतए शत्रुकेँ
जन आ विश केर साम्राज्ञ जनक केर भूमि
दलित शिल्पीक सभटा ई कृति
मुदा आब के देत ओकर महत्व
चरण रज धोबि पीबू हिनक पएर
एतेक भेलोपर निष्कपट कएलन्हि मातुक सेवा
कमलाक भगता बनि जनकपुरक प्रदिक्षणा
मिथिलाक वृहत परिक्रमा
गहबर सभकेँ गोहारिकेँ
मुदा बनलाह अछूत
गामसँ बाहर के पठेलकन्हि हुजूर
तैयो संस्कृतिक ई शिल्पी
बनाओल बुद्धायन
अहांक बुद्ध अहींक शिव राम कृष्ण
मन्दिरमे प्रवेश निषेधक अछैत
नहि कएलन्हि पलायन
धर्म-जातिक बोझ माथपर लेने रहलाह
पूजन करू पएर रज पखारि कऽ
बौद्ध मूर्तिक शिल्पी ब्रह्मा विष्णुक मूर्तिक आधार
कलाकृति भाँसि गेल हेराएल
केलहुँ सभ मिलि गामक बाहर हिनका ठाढ़
तखन विनती
दीन भदरी छेछन महाराज गरीबन बाबा लालमइन बाबा
अमर बाबा मोती दाइ गांगो देवी कृष्णाराम सलहेसक मूर्ति बनाऊ
चरण रज पूजि मुदा
मोनक तटपर
हँसीमे बिसरैत छी
फेकैत छी अपन सभटा दुःख
दुःखक संगे अपन सभटा महत्वाकांक्षा
प्रेरणा दैत अछि सम्भावना
आत्मविश्वास अबैत अछि फुर्तिक संग
अभिलाषाक पूर्तिक बढ़बैत आकांक्षा
आँखिक मिलन भेने
दूर ओहिना होइत अछि चिन्ता
सागर तटपर जेना लहरि लऽ जाइत अछि
सभटा पात-खाद्य वस्तुकेँ करैत स्वच्छ
सभटा फिकिर तहिना बहैछ
शान्त स्वच्छ बनैछ मोनक तट
बिसरैत अपनाकेँ आँखिमे
स्नेहसँ गप करब
मात्र एतबे
अनैत अछि कतेक सम्भावना आ परिणाम
मुदा एकर विपरीत...
सूर्य-चन्द्र गबाह
आर्यभट्टक पाटलिपुत्रमे उद्घोष
आन विद्याक तँ होइत अछि भेद-विभेद-प्रतिवाद
मुदा विज्ञानक तँ अछि ई सूर्य-चन्द्र गबाह
चन्द्रायणक स्वप्न पूर्ण केलन्हि वाह
लीलावती पढ़ि सूर्य-चन्द्र-तरेगणक दूरी नापबाक कला
आइ पूर्ण सफल भेल परिश्रम जाए
अग्नि-ब्रह्मोस पूर्ण कएल ई अर्थ
ब्रह्मास्त्र-पाशुपतास्त्र केर अर्थ बुझलनि जाए आइ
वस्सावस
जनक याज्ञवलक्य विदथ माथव
मल्ल जगत्प्रकाश-जगतज्योतिर्र
माँगन खबास रामरंग यात्री हरिमोहन
सुन्दर झा शास्त्रीक पएरमे सिकड़ि बान्हल जेलक चित्र
सीरध्वज वेदवती मैथिली मैत्रेयी
जयमंगला-असुर-अलौली-कीचक-वरिजन-बेनू नौला गढ़ सभ
आ गढ़ बलिराजपुरक
बुद्ध-महावीरक वस्सावसक भूमि
शिल्पी कृषकक क्षेत्र
खिखीर शाही नीलगाएक भ्रमण
आँखि लागल सभटामे !
हजारक-हजार साल जे भूमि कएलक निर्वहण
से अछि पलायनक भूमि आब
पचास सालमे की भेल जे
हजार सालमे नहि छल प्राप्त
लोचनक रागतरंगिणीक चर्च भातखण्डेमे
भातखण्डेक चर्च रामरंगमे
गंगेश वाचस्पतिक तर्कक बीच
कुतर्की कहियासँ भेलहुँ जाए
याज्ञवल्क्य द्वारा गुरुक शिक्षाक त्याग
शुक्ल यजुर्वेदक निर्माणक नव अध्याय
मुदा पछातिक जाति-मंडित शास्त्र
इतिहाससँ तैयो क्षमाक करैत आश !
तँ शुरु किएक नहि करैत छी
आबहु जाए
इतिहासक नव अध्याय !
स्थितप्रज्ञतामे लिबैत सत्यक प्रति
पिताक छल आश असत्यक सर्वदा त्याग
सभ होअए समृद्ध उत्तम विचारक बीच
देशक लेल जे जाए प्राण अन्तिम इच्छा होअए सएह
करैत पालन देखल जे
नहि बुझैत अछि लोक
नहि बुझैत अछि सत्यक मोल आ समृद्धिक अर्थ
स्वतंत्रता आ देश नहि कोनो मोल छैक लेने स्वार्थक आगाँ
तँ की बदली ? अपन शिक्षाक अर्थ !
त्यागि रस्ता मुदा वैह लक्ष्य
आ रस्ता जिदियाहवला !
मुदा बजने की ? मात्र करैत रहू
सोझाँवलाकेँ बुझए दियौक
जे अछि बुझैत
बुझए दियौक आ करए दियौक खलनायककेँ महिमामण्डित
महिमामण्डित आ शक्तिशाली बुझए दियौक दुराचारीकेँ
जावत बुझत भऽ जएतैक हारि !
पिताक सत्यकेँ लिबैत देखने रही स्थितप्रज्ञतामे
तहिये बुझने रही जे
त्याग नहि कएल होएत
रस्ता ई अछि जे जिदियाहवला
पुरान भेल गप
सरोजिनी नगर मार्केटक बम विस्फोट
डस्टबिनमे राखल बमक विस्फोट
उड़ैत लोक कार वस्तु-जात
खूनक धार टटका निकलल लाल
पुरनाएल गप खून खरकटि गेल
कारी स्याह बनल
आ एम्हर ब्रेकिंग न्यूज - दिल्ली नगर फेर आबि गेल पटरीपर !
दिलवलाक छी ई नगर तेँ !
मुदा जिनका घरमे रोटी कमाएवलाक मृत्यु अछि भेल
हुनक जीवनक रेल
एक दू दिन की
भरि जिनगीयो
की आबि सकत पटरीपर !
यौ शतानन्द पुरहित
यौ शतानन्द पुरहित
अगहन शुक्ल विवाह पंचमी
विवाहक सभसँ नीक दिन
पुरहित शतानन्द
राम सीताक विवाह कएल सम्पन्न
खरड़ख वाली काकीक विवाह
सेहो विवाह पंचमीएकेँ भेल
पुरहित सेहो कोनो पैघे पण्डित रहथि
सीता दाइ कतेक कष्ट कटने रहथि !
मड़बापर चित्रकला लिखल रहए मिथिलाक
परिछन नैना-जोगिन सभटा भेल छल
ओहिना जेना भेल रहए सीता दाइक विवाहमे
बाल-विवाह तँ भेले रहन्हि खरड़ख वाली काकीक
विवाहोक दिन सभसँ नीक
नैना जोगिन जोगक गीत
किछुओ कहाँ बचा सकल
भऽ गेलीह विधवा
कहैत छथि हमर संगी
जहिया लऽ जाइत छथि ओ अपन भौजीकेँ
पेंशनक लेल दानापुर कैण्ट
विधवा भौजीकेँ देखि
भीतरे-भीतरे कनैत रहैत छथि
बाबूकेँ कहलन्हि जे विधवा विवाह हेबाक चाही
तँ मारि-मारिकेँ ओ उठलखिन्ह
नेऊराक राजपूत बाबूसाहेबक ई खानदान
बड़ काबिल भेलाह ई !
“मुदा अछि बुझल हमरो
कुहरैत रहैत छथि बापो
मुदा बोझ उठेने छथि कुरीति समाजक
उपाय कतए छनि कोन दोसर”?
यौ शतानन्द पुरहित
अगहन शुक्ल विवाह पंचमीक
दिनक महत्व दिअ ने बुझाए
निगदति कुसुमपुरेऽभ्यर्चितं ज्ञानम्
चन्द्रयाणक पूर्वापर
आर्यभटक उद्घोष पड़ैत अछि मोन
एहि कुसुमपुरमे करैत छी ज्ञानक वर्णन
नापल पृथ्वी सूर्य आ चन्द्रक व्यास
पृथ्वी अचला नहि
अछि गतिमान ई भू
भं अछि तरेगण जे अछि अचल
ग्रहण नहि राहुक ग्रास वरण अछि मात्र छाह
चलू चन्द्रयाणक लेल बधाई
इसरोक वैज्ञानिक लोकनिकेँ आ माधवन नायरकेँ
आएल आर्यभट्टक पंद्रह सए साल बादो तँ की !
ओहि देशवासी लए नहि विलम्बित
लीलावती पढ़ियो कए जे नहि गानि सकलाह तरेगण
कुसुमपुर नहि तँ श्रीहरिकोटामे सैह ई दिन
कुसुमपुरमे ज्ञानक वर्णन नहि तँ
कमसँ कम कसुमपुरसँ दए तँ दियौक बधाइ
चन्द्रमाकेँ छूबाक लेल थाड़ीमे पानि नहि राखब आब
आर्यभटस्त्विह निगदति कुसुमपुरेऽभ्यर्चितं ज्ञानम्
कमसँ कम कसुमपुरसँ दए तँ दियौक बधाइ
हमर बारह टा हैकू
अ.वास मौसमी,
मोजर लुबधल
पल्लव लुप्ता
आ.घोड़न छत्ता,
रेतल खुरचन
मोँछक झक्का
इ. कोइली पिक्की,
गिदरक निरैठ
राकश थान
ई.दुपहरिया
भुतही गाछीक
सधने श्वास
उ.सरही फल
कलमी आम-गाछी,
ओगरबाही
ऊ.कोलपति आ
चोकरक टाल,
गछपक्कू टा
ऋ.लग्गा तोड़ल
गोरल उसरगि
बाबाक सारा
लृ.तीतीक खेल
सतघरिया चालि
अशोक-बीया
ए.कनसुपती,
ओइधक गेन्द आ
जूड़िशीतल
ऐ.मारा अबाड़
डकहीक मछैड़
ओड़हा जारि
ओ.कबइ सन्ना
चाली बोकरि माटि,
कठफोड़बा
औ.शाहीक-मौस,
काँटो ओकर नहि
बिधक लेल
पुरहित
अर्थशास्त्र बनबैत अछि कम्पनीकेँ मनुक्ख
आ मनुक्ख बनैछ कनमुँह
घृणाक आस्वाद आ घृणामे लेने आस्वाद
वेश्यावृत्तिक संसार-
आब नर्तकीक घर नहि
गेल अछि पैसि
राजनीति धननीति
एहि पर्यटननीतिमे !
आम्रपाली पहिरि चश्मा करैत छथि चालन वाहनक
नायक मृच्छकटिक भऽ गेल छथि होटल व्यवसायी
नव जाति व्यवस्थाक पुरोहित
आम्रपाली बनलि अनुलोम व्यवस्थाक शकुन्तला
संवादक अन्त मतवैभन्यक प्रारम्भ !
आ तेँ गाम एखनो वैह
विधवा दलित गरीबीक खेरहा सैह
पीयर आ लाल होइत
चौबटियाक बत्ती सभ
लुधकैत गाड़ीक शीसा पोछैत
अखबार पत्रिका बेचैत
नव जाति-व्यवस्थाक दलित
बचिया-बच्चा सभक पाँती
कोरामे बच्चा लेने युवा भिखमंगनी
निरीह आँखि पैर खञ्जित
खञ्जित पएरे बढ़ैत आगाँ
मुदा भने ओहि चौबटियापर
शानसँ भीख मँगैत अछि बालगोविनक झुण्ड
भीख नहि आशिरवादी
पाइ देलहुँ तँ ठीक नहि तँ
गारिक प्रसादी
औद्योगिक क्षेत्रमे सेहो
कोयलाक भट्ठीक धुँआसँ
कारी भूत भेल श्रमिक
ईहो छथि नव जाति व्यवस्थाक दलित
लघु उद्योगक पुरोहितक
घर जेना राजा सभक
दारू पीबि मँतल
मुदा सरकारक छन्हि जिद्द
लघु उद्योगकेँ करताह समृद्ध
लघु उद्योगकेँ वा लघु उद्योगक पुरोहितकेँ
बना कय कम्पनी लए सरकारी ऋण
बन्द करथि कम्पनी
कम्पनीक मालिक नहि निदेशक छी हम
कम्पनीकेँ होइछ घाटा तँ
श्रमिक छथि मरैत
नहि किछु होइछ निदेशकक
कम्पनी अछि मरैत
अर्थशास्त्र बनबैत अछि कम्पनीकेँ मनुक्ख
आ मनुक्ख बनैछ कनमुँह
दिल्ली-मुम्बइक हाट
तरकारी माँछक बजार
होटलक बनथि भनसिया
पुत्र-पुत्रीक विवाह दुनूमे जाति गौण
विधवा-विवाह क्षम्य
मुदा जखन यैह सभ घुरैत छथि गाम
नील-टीनोपाल दए नव व्यवस्थाक दलित
बनि जाइत छथि पुरातन व्यवस्थाक पथिक
तरकारी बेचनिहार बनथि जयबार
औद्योगिक क्षेत्रक कारी मुरुत
साबुनसँ रगड़ि चाम
भए जाथि गामक भलमानुष !
होटलक भनसिया भऽ जाइत छथि सोइत
सरदारजीक मोहर्रिर बनैत छथि कायस्थ
पासवानजी भऽ जाइत छथि दलित
घुरैत काल ट्रेनहिमे फेर सभ मिलि
नव व्यवस्थाक आ पुरातनक करथि मेल
ट्रेन अछि साक्षी एहि मनसि द्वैधक
अमूर्त व्यवस्थाक धँसल आँखिक
उजड़ा नूआक व्यथाक युवा विधवाक
आम्रपालीक आ
मृच्छकटिक नायक चारुदत्तक
आ बसन्तसेनाक
घृणाक आस्वाद आ घृणामे लेने आस्वाद
वेश्यावृत्तिक संसार-आब नर्तकीक घरमे
गेल अछि पैसि राजनीति धननीति
एहि पर्यटननीतिमे !
इच्छा-मृत्यु
हे भीष्म अहाँक कष्टक बखान सुनल छल खाइत पान-मखान
मुदा बुझलहुँ नहि ई बात इच्छा-मृत्यु किए कै तात !
भीषणताक कथा नहि थोड़ , भूख अत्याचार गरीबपर जोड़
केलन्हि अहाँक क्षत्रिय भयावह शक्ति आ धनक द्वन्दक परिधि
घोषनि-ब्राह्मण सभ सएह , रटि रटन्ता विद्या फेर वएह !
तखन..एक युधिष्ठिरपर छोड़ि कए राज , भीष्म छोड़ल अहाँ निसास !
हमर युधिष्ठिर पाँच सए चालीस पहिरथि खादी-रेशमी खालिस
आ समस्या वैह द्वन्दक परिधि टा टूटल परिभाषा बदलि
ओहिना देशवासी दए इच्छा-मृत्यु अपन भावना आ इच्छाकेँ
छोड़ल अछि सभटा कर्तव्य अपन गणतांत्रिक युधिष्ठिर सभपर होइत कात
बुझल भीष्म हम आब ई बात , पेलहुँ इच्छा-मृत्युएँ अहाँ निजात
वार्ड नं २९ बेड नं. ३२ सँ
सफदरजंग हॉस्पीटलसँ
आइ देखल हम मीत
डॉक्टर
पेशेंट फ्री इलाजक
दंभ भरइ छथि हा इष्ट
साबुन-तेल सभपर टैक्स
भरइ छथि सभ वासी
हॉस्पीटलक लैटरीन गंदा अछि पुछने
नर्स बिगड़ि देखबइ छथि
अपोलोक पगपाती
जाऊ अपोलो
गंदगी ज्योँ लागय
टैक्सक बात
फिनान्स मिनिस्टरेकेँ जाऊ बुझाबय
ट्रेन छल लेट
जायब दिल्ली कोना
अस्पतालक भर्ती कक्षमे भरती होएबाक लेल
ट्रेन अछि लेट
पहुँचलहुँ दिल्ली कोनहुना
मुदा एतए डॉक्टर अछि व्यस्त
दिल्लीक सरकारी डॉक्टर
आउ आइ काल्हि परसू
भेलहुँ पस्त
दिल्ली दूर अस्त
युग बदलल गणतंत्र आयल
मुदा ट्रेन दिल्ली जायबला लेट
आ डॉक्टर फुर्र
दिल्ली अखनहुँ अछि दूर
सूर्य-नमस्कारक बहन्ने
ॐ मित्राय नमः
आँखि करत ठीक हिनकर लाली
जे अछि सूर्य-ग्रहणक एकटा वर्ण उगैत-डुमैत कालक भ्रम
ग्रहण नहि अछि राहुक ग्रास
हनुमानक सूर्यक ग्रहण करब पड़ल मोन ओ दोसर ग्रहण
मुदा कोनो ग्रहणक लेल राहुक नहि काज
चन्द्रमा बीचमे किरणक करै छथि ग्रास
विज्ञानक छैक सभ बात
कहलन्हि कुलदीप काक
सभ गणना कय ठामे देल
बूड़ि पंडित केलक अपवित्रक खेल
गंगामे गोदावरी आ तीरथमे प्रयाग
धन्यभाग कौशल्यामायकेँ
राम लेल अवतार
स्नानक बादक मंत्रक ई भाग
की खोलत भरत प्रगति-एकताक द्वार ?
खेल-खेलमे देश गेल पाछू
आबहु तँ सभ आगू ताकू
शक्ति देहु हे भानु मामहः
ॐ रवये नमः
मेरुदण्ड-पग होयत सबल
सूर्य-नमस्कारक परञ्च पाठ प्रबल
सूर्यवंशीयोक अहह अभाग
कर्ण-तर्पणक नहि करू बात
जाति-कर्मक ज्ञानक ओर छल ओतय
नहि किएक पकड़ल राहू-ग्रासक बातक मर्म अहह
ॐ सूर्याय नमः
सात अश्व-रथक उमंग पनिसोखाक सात रंग प्रकाशक रथमूसल अजातशत्रुक संग महाशिलाकंटकक जोड़ केलक मगध काज नहि थोड़ जर्मनी-इटलीक एकताक प्रयास दुइ सहस्त्राब्दी पहिनहि काश रश्मिक सात-अश्वक रहस्य बूझल मगध ताहिये पहर छोड़ल भाव पकड़लहुँ अर्थ हा भरतपुत्र केलहुँ अनर्थ भरु शक्ति हे सूर्य अहाँ
ॐ भानवे नमः
श्वासक-कुंभक केलहुँ अभ्यास मोन पड़ल कुन्तीक अनायास सूर्यमेल सुफल भऽ गेल कवच-कुण्डल भेटल सेहो इन्द्रहि संगे गेल एकलव्यकेँ पहिनहि द्रोण केलन्हि फेल
अर्जुनक कर्णपर विजय ? क्षय प्रतिभाक रूप विकृत कैल अखनहुँ धरि की तू ई सहबह ॐ खगाय नमः
सूर्या आश्विन गमनमे फेर अछि परस्पर द्वंदक देरि गुरु बृहस्पति ठाढ़े-ठाढ़ करतथि ई सभक उद्धार
अखनहुँ गुरु छथि गूड़
जोर दैत जोड़ पर हम ऋणी
बनओताह हमरा प्रबल रहि स्वयं अब्बल
गुरुक-गुरुत्व उष्ण-सुड्डाह हह
ॐ पूष्णे नमः
जकर अंकसँ निकलल विश्व
विश्वक प्राण आ तकर श्वासोच्छवास
गुरुत्वक खेलकेँ बनेलहुँ अहाँ
काछुक
सहस्त्रनागक फनि
जानि कि-की ?
रहस्य आर गहिंरायल भरत-पुत्र गेल हेरायल
तकर ध्यान हेयास्तदवृत्तयः;
ॐ हिरण्यगर्भाय नमः
सूर्यकिरण पसरि छल गेल कतेक रहस्य बिलाएल तिमिरक धुँध भेल अछि कातर मुदा ई की अद्भुत ? रात्रि-प्रहर देखलहुँ सप्त-ऋषिगण दिनमे सभ-किछु स्वच्छ मुदा नहि तरेगणक लेल सत्यक तह तहियायल बनल खेल हा विश्ववासी शब्दक ई मेल अहाँक दर्शनक स्तंभ किए ते व्यक्तसूक्ष्मा गुणात्मानः ॐ मरीच्ये नमः
अहँक तेजमे हे पतंग प्रभाकर सागराम्बरा अछि जे नहायल सौर ऊर्जाक नव-सिद्धांत नहि की देलक कनियोटा आस
मेघा-मास नहि अहाँक अछि जोड़ तखन मनुक्खक बात की छोड़ पढ़ल ग्रंथ ब्रह्मांडक बात तरणि सहस्त्र एकरा पार अंशुमाली तपनसँ पैघगर गाल तकर ऊष्णता की हम सहब ? ॐ आदित्याय नमः
पिताक बात अछि आयल मोन बिना सावित्रीक गायत्रीक की मोल ? दुइ वस्तुक मेल कखनहुँ नीक कहुखन परिणाम भेल विपरीत कटहर-कोआ खेलाह तात देलन्हि ऊपर पानक पात पेट फूलल भेल भिसिण्ड परल मोन रसायन-शास्त्र तीव्रसंवेगानामासन्नः; ॐ सवित्रे नमः
पृथ्वी घुमैछ पश्चिम सँ पूर्व आ
सूर्य केँ घूमबैत अछि पूर्व सँ पश्चिम
मुदा कहू जे गर्मीमे उत्तर-पूर्व आ
जाड़मे उत्तर-पश्चिम कियै छथि सूर्य?
की नहि चलैत छथि अपन अक्ष ?
सूर्य ग्रहणक छाह जयद्रथक खिस्सामे सेहो
दिनमे रातुक आहटि वएह सूर्य-ग्रहण छल होएत
राहू-केतु सभक दिन आबो गेल ?
पुनि-पुनि करि दण्ड हम देल
स्थिरचित्त नेत्र लेल
ध्यान धरह आ ई कहह
ॐ अर्काय नमः
पोथीक भाष्य आ भाष्यक भाष्य
अलंकारक जाल-जंजाल आ एहि बिच्चहि
सूर्यनमस्कारक सेहो ई बिध-बाध
करु स्वीकार हे हे सविता
दुःखमोचन दूर करू विकार संपूर्ण
केलहुँ सूर्य-नमस्कार हम पूर्ण
विज्ञानक पाखंड ऋतम्भरा बुद्धि कत्तऽ
योगश्चित्तवृत्तिनिरोधः
ॐ भास्कराय नमः
सन सत्तासीक बाढ़िक बहन्ने
कमलामहारानीकेँ पार कएल पैरे बलानकेँ मुदा नाहसँ मुदा आइ ई की भेल बात दुनू छहरक बीच ई पानि झझा देत किछु कालमे लिअ मानि
चरित्रक ई परिवर्तन देलक डराय
नव विज्ञानक बात सुनाय
बाँध-बान्हि सकत प्रकृति की ? भीषण भेल आर अछि ई
हृदयमे देलक भयक अवतार देखल छल हम गामक बात बड़का कलम आ फुलवारीमे बड़का बाहा देल छल गेल पानिक निकासी होइत छल खेल
नव विज्ञानी केलथि बाहा बन्न सभटा
फाटक लागल छहरक भीतर बालु कएल बन्न मूँहकेँ एक पेरिया पर छलहुँ चलल हम आरिये-आरिये देखल रुक्ष पहिने छल अरिया दुर्भिक्ष आब दुर्भिक्ष अछि छुच्छ
सिल्ली नीलगाय सभटा सुन्न विधमे शाही काँट अनुपलब्ध जूड़िशीतलक भोगक छल राखल गाछक नीचाँ सप्ताह बीतल नहि क्यो वन्यप्राणी आयल खाय चुट्टीक पाँत टा पसराएल
छहरपर ठाढ़ अभियन्ताक गप छलहुँ सुनैत हम निर्लिप्त मुदा जाहि धारकेँ कएल पएरे पार तकर रूप अछि ई विस्तार !
नवविज्ञानक चरित्रानुवाद होयत एहन नहि छल हम जानल मुदा देने छल ओकरा दुत्कार कुसियारक किछु गाछ बाढ़िक पानिक बीचमे ठाढ़ माटिक रंगक पानि आ हरियर कचोड़ गाछ छहरक ऊपरसँ झझायल पानि लागल काटय छहरकेँ धारक धार
ठाम-ठाम क़टल छल छहर ऊपरसँ बुन्नी पड़ि रहल सभटा धान चाउर भीतक कोठी टूटि खसल पानिक भेल ग्रास
हेलिकॉप्टरसँ खसल चूड़ा-गूड़ जतय नहि आयल छल बाढ़ि किएक तँ पानिमे खसिकय होएत बर्बाद हेलीकॉप्टरक नीचाँ दौगैत छल भीड़ भूखल पेट युवा आ वृद्ध
ओ बूढ़ खा रहल छथि गूड़-चूड़ा बेटा-पुतोहुक शोक की करि सकत दूर पेटक क्षुधा?
एकटा बी.डी.ओ.क बेटा छल मित्र कहलक ई सरकार अछि क्षुद्र ओकरा पिताकेँ शंटिंग केलक पोस्टिंग गिरीडीह सँ झंझारपुरक डिमोशन कनिंग
मुदा भाग्यक प्रारब्ध अछि जोड़ आयल बाढ़ि पोस्टिंग भेल फिट
सोचलहुँ जे हमरेटा प्रारब्ध अछि नीच शनियो नीच सरस्वती मँगेतथि की भीख? पहुँचलहुँ गाम पप्पू भाइक मोन छोट विकासक रूपरेखा जल-छाजन निकासी.....
बात पर बात फेर सरकारक घोषणा बाढ़ि राहत एक-एक बोरा अनाज सभ बोरामे पंद्रह किलो निकाललथि ब्लॉकक कर्मचारी बूरि छी पप्पू भाई अहुँ मँगनीक बड़दक गनैत छी दाँत पिछला बेर ईहो नहि प्राप्त
हप्ता दस दिनक बादक बात
क्यो गेल बंबई क्यो धेलक दिल्लीक बाट गाममे स्त्री वृद्ध आ बच्चा बंबइमे तँ तरकारी बेचब बोझो उठायब सभ क्यो केलक ई प्रण मायक स्वप्न अछि कोठाक होअए घर अगिलहीक बाद फूस आ खपड़ा पुनः बनायल बखारी जखन भेल बखड़ा
भने भसल बाढ़िमे भीत बनायब कोठाक घर हे मीत
खसए लागल ईंटा गाममे कोठा-कोठामे भेल ठाम-ठाममे पुरनका कोनटा सभ गेल हेराय जतय हेरयबाक नुक्का-छिप्पी खेलायल हम भाए
आब सुनु सरकारक खटरास आर्थिक स्थिति सुधारल हम मेहथमे कऽ खास आदर्श ग्राम प्रखंडक एकरा बनाओल कहैत छी जे हम बंबई-दिल्लीमे कमाओल !
सुनु तखन ई बात ज्योँ रहैत अस्थिर सरकार तँ रहैत नहि दिल्ली नहि बम्मई विजयनगरम् साम्राज्यक हाल पुरातात्विककेँ अछि बूझल ई बात
धन्यभाग ई मनाऊ हमरा जितबिते रहू हे दाऊ प्रगति-परिश्रम अहाँ करू हमर समस्यासँ दूर रहू
बाढ़ि आएल सत्तासीमे तबाही देखलहुँ मुदा कहैत छी हम देखू आबाजाहीकेँ
धन्यभाग अहीसँ तँ मनोरंजन मेला-ठेला खतम भेल हुक्कालोली भेल दिवाली आ जूड़िशीतलक थाल-कादो-गर्दा भेल होली तखन अहुँक बात सुनने दोष नहि
कमाय लेल हमहुँ तँ दिल्ली-बंबईमे छी कमसँ कम अहाँक ई बड़कपन जे गामकेँ नहि छोड़ल मनोरंजनो करैत छी कमाइतो छी खाइतो छी आ दिल्ली बंबइ सेहो घुमैत छी
महाबलीपुरम समुद्र तटपर
असीम समुद्रक कातक दृश्य हृदय भेल उमंगसँ पूरित
सूर्य-मंदिर पांडव-रथ संग आकाश-द्वीपक दर्शन कयल हम
नुनगर पानि जखन मुँह गेल भेलहुँ आश्चर्यित गेलहुँ हम हेल
लहरिक दीवारिसँ हम टकराय अंग-अंग सिहरि-सिहराय
देखल सुनल समुद्रक बात बिसरल मन-तन लेलहुँ निसास
सुनेलक मणि गाइड ई बात अएलथि विदेशी खोललथि ई सत्य पल्लव वंशक ई छल देन भारतवसी बिसरल तनि भेर
मोन पड़ल अंकोरवाटक मंदिर राजा खतम भेल बिसरल जन हरि-हरि
टूटल इतिहासक तार जखन स्वाति भेल ह्रास अखन
कास्पियन सागरक पानिक भीतरक मंदिर भारतीय व्यापारीक द्वारा निर्मित
आब एखन अछि हम्मर ई हाल गामक बोरिंग पम्पसेट अमेरिकन इंजीनियरक खैरात छोडू भसियेलहुँ कतय अहाँ फेर प्रीति-पत्नी हँसि-हँसि भेलथि भेर
स्मृति-भय
नगरक नागरिक कोलाहलमे बिसरि गेलहुँ कतेक रास स्मृति आ एकरा संग लागल भय भयाक्रांत
शिष्यत्व-समाजीकरणक
समयाभाव आकि फूसियाहिंक व्यस्तता स्मृति भय आकि हारि मानब समस्यासँ
आ भऽ जायब स्मृतिसँ दूर भयसँ कात सामाजिकरणसँ फराक
खाँटी पारिवारिक
मुदा फेर भेटल अछि समय युगक बाद बच्चा नहि भऽ गेलहुँ पैघ
फेरसँ उठेलहुँ करचीक कलम लिखबाक हेतु लिखना मुदा दवातमे सुखायल अछि रोशनाइ युग बीतल स्मृति बिसरल
भेलहुँ एकाकी
सहस्त्रबाढ़नि जेकाँ दानवाकार घटनाक्रमक जंजाल
फूलि गेल साँस
हड़बड़ाकऽ उठलहुँ हम
आबि गेल हँसी स्वप्नानुशासन
लटपटाकेँ खसलहुँ नहि
धपाक भऽ गेलहुँ अछि पैघ
बच्चामे कहाँ छल स्वप्नानुशासन खसैत छलहुँ आ उठैत छलहुँ शोनितसँ शोनितामे भेल उठिकय
होइत घामे-पसीने
नहायल
स्मृति-भयक छोड़ नहि भेटल ब्रह्मांडक कोलाहल
गुरुत्वसँ बान्हल चक्कर कटैत
करोड़क-करोड़ मील दूर सूर्य आ तकर पार कैकटा सूर्य
के छी सभक कर्ता-धर्ता आ ज्योँ अछि क्यो तँ ओकर
निर्माता अछि के ?
ओह ! नहि भेटल छोर
लेलहुँ निर्णय
पढ़िकेँ दर्शन नहि करब चिन्तन
तोरल करची-कलम आ दवात
के छी ई सहस्त्रबाढ़नि घूमि रहल अछि एकटा परिधिमे
शापित दानव आकि कोनो ऋषि ताकैत छोर समस्याक आ समस्या तँ वैह के ककर निर्माता
आ तकर कतय अंतिम छोर के ककर स्वामी
आ सभक स्वामी के ? आ तकरो के अछि स्वामी !
भेटल स्वप्नानुशासन टूटल शब्दानुशासन तकबाक अछि समाधान फेर गेलहुँ स्वप्नमे लटपटाय खसब नहि धपाक तकबाक अछि छोर
शंका-समाधान लग
डगमग होमय लागल
अपना पर विश्वास
जेना कोनो भय कोनो अनिष्ट बढ़ा देलक छातीक धरधड़ी आ कि नेनत्वक पुनरावृत्ति !
जन्म-जन्मांतरक रहस्य आत्माक डोरी ? आ कि किण्वन
आ विज्ञान केलक
सृष्टिक निर्माण!
पीयूष आ विषक संकल्पना स्वाद तीत कषाय क्षार अम्ल कटु की मधुर ! सुन्न बोनमे उठैत स्वर षडज ऋषभ गान्धार मध्यम पंचम धैवत निषाद ! खोजमे निकलि गेलथि अत्रि अंगिरा मरीचि संग लेने पुलऋतु पुलस्त्य आ वशिष्ठ प्राप्त करबालेल अष्टसिद्धि अण्मिक महिमाक गरिमाक लघिमाक प्राप्तिक प्राकाम्यक ईशित्व आकि वशित्व सप्तऋषिक अष्टसिद्धि
नौ निधिक खोज
पद्म महापद्म शंख मकर कच्छप मुकुन्द कुन्द नील आ खर्व बनल आधार दशावतारक
मत्स्यावतार बचेलन्हि वेद सप्तर्षिकेँ आ संगे मनुक परिवार कूर्मावतार संग मंदार-मेरु
आ वासुक व्याल आनल सुधा-भंडार वाराहावतार आनल पृथ्वीकेँ बाहर चारि अंबुनिधिक कठोर छल जे पाश मारल हिरण्याक्ष
नरसिंह भगवान बचाओल प्रह्लाद मारिकय हिरण्यकश्यप
वामन मारल बालि नापल दू पगमे पृथ्वी
आ तेसरमे दैत्यराज
परशुराम राम आ कृष्ण
केलन्हि असुरक संहार आ बुद्ध बदललन्हि तकर विचार
तैं की जे हुनक प्रतिमा खसौलक देवदत्तक संतान छिः क्यो रोकि नहि सकल बामियान
नहि कल्कि नहि मैत्रेय जल्दीसँ आऊ श्वेत-सैंधव सवारि चौदह भुवन आ तेरह विश्वक अनबा लेल युग-कलधौत अर्णवक कोलाहलमे जाय छल नेनत्व डराय
मुदा अखन विज्ञान टोकलक मोन ई तँ अछि किण्वनक सिद्धांत दशावतारे तँ छथि उत्पत्तिक आधुनिक सिद्धांत
मत्स्य कूर्म तखन वाराह फेर नरसिंह तखन वामन एकसँ दोसर कड़ी मनुष्यक रंग-रूपक ताकय लेल छल निकलल
दऽ देलन्हि अवतारक नाम भरत-तनय रोकलन्हि वैज्ञानिक सोच कड़ी गेल टूटि ताकयमे कल्कि ओ ताहि द्वारे तँ नहि एलाह मैत्रेय
लागि रहल अछि भेटल सूत्रक ओर
आर फूसिये छलहुँ डरायल करब षोडषोपचार
वेद पुराण महाभारत रामायण अर्थशास्त्र
ओ आर्यभट्टीय लीलावती भामती
राजनीति गणित भौतिकी केर समग्र चरित्र कर्मक शिक्षा गेल ऊधियाय
बिहारिमे अंधविश्वासक
दर्शन भेल जतय अनुत्तरित आ विज्ञान देलक किछु समाधान तँ पकरब छोर एकर गुरुवर जे केलक समस्या दूर नहि दूरि
एकर परिधि भने अछि छोट मुदा परिधि करब पैघ तँ फेर बदलताह दर्शनक कांट्रेक्टर दर्शनकेँ धर्ममे आ धर्मकेँ नरक-स्वर्गक प्रकार-प्रकारान्तरमे
भौतिकी आ एस्ट्रोनोमीकेँ बनेलथि एस्ट्रॉलोजी
विज्ञान बनल अंधविश्वास
जखन नेति-नेति बनत उत्तर
तखन भने रहय दियौक प्रश्ने अनुत्तरित
सभ गेलथि आगू मुदा भरत-तनय छथि पाछू लीलावतीयोमे भानुमतीयोमे
कोना कए तकताह जातिगत भेद एकलव्यक प्रशंसामे व्यासजीक लेख
मुदा कार्य नहि क्यो बढ़ेलक आगू
सहस्राब्दीक अंतराल देलक जातिगत करताल विज्ञान आ कला
भूख आ अन्न
भेलाह जातिगत छोड़ताह की स्वाछन्न
मोन पड़ल गामक भोजक फराक पाँति पहिल पाँतिमे खाजा-लड्डू परसन पर परसन दोसर पाँतिमे एक्के बेर रोकल कला-विज्ञानक भागीरथीक धार भेटल राहूक ग्रास
मोन पड़ैछ पिताक श्राद्धकर्म
भरि दिन कंटाहा ब्राह्मणक अत्याचार आ साँझमे गरुड़ पुराणक मारि
सौर-विज्ञानक रूपांतर
आ ग्रहणक कलन दक्षिणाक हेतु भेल कलुषित
रक्षा-विज्ञानक रामायणक पाठ कखन सिखेलक भीरुताक अध्यात्म?
ब्यासजीक कर्ण-एकलव्य-कृष्णक पाठ
सामाजिक समरसताक अखनहु धरि अछि जीवंत
नहि भेल खतम दू-सहस्राब्दी पहिनेक उदारवादी सोच सुखायल किएक विद्या
सरस्वती-धार जेकाँ भेल अदिन
तखनहि जखन विद्या-देवी छोड़लन्हि सुखा गेलीह बिन पानिक बिन बुद्धिक फेर अओतीह कि घुरि कए बदलि भेष एतय हम्मर भारत देश?
हजार बर्षक घोँघाउज कि होएत बंद ? आकि एकलव्य-कर्ण-कृष्णक पाठ छोड़ि युधिष्ठिर-शकुनिक एक्का-दुक्का-पंजा-छक्काक पढ़ब पाठ कच्चा बारहकेँ शकुनि बदलताह पक्का बारहमे आ करताह अपन पौ-बारह
तीनटा पासा आ चारि रंगक सोरे-भरि गोटी करत भाग्यक निर्माण? चौपड़क चारि फड़ आ एक फड़मे चौबीस घर की ई फोड़त भारतक घर?
युधिष्ठिर ज्योँ भेटताह तँ कहितियन्हि जे चारि लोकक सोझ कला पासाक खेलयतहुँ जकर नियम होइछ हल्लुक
दू व्यक्तिक रंगबाजी खेलकेँ अहाँ ओझरेलहुँ खेला खेलक संग नहि वरन् खेलेलहुँ देश आ स्त्रीक संग तैं ई उपराग शकुनियोसँ पैघ कैल अहँ अपराध
जकरे नाम लालछड़ी सैह
सतघरिया; ती-ती –
बच्चामे खेलाय छलहुँ आमक मासमे ई खेला
पासाक खेल सेहो खेलेलहुँ
द्विरागमनक बाद भरफोड़ी धरि कनियाक संग वासर-रैन हे युधिष्ठिर-रूपी
भरत-तनय
नहि खेलाऊ ई खेल सभकेँ दिअ ई शिक्षा
आ संगीतक मेल स्मृति भय तोड़ल सुर
दियह सुमति वर जे
गोसाञुनि गाबि सकी
कज्जल रूप तुअ काली मात्र ईएह नहि सत्य उज्जल रूप तुअ वाणी; सएह होएत परिणीत
झम्पि बादर दूर भेल भय गगन गरजि उठेलक
हुतासन हृदय मध्य बाउग कए मौलि-मउल छाउर दए शंख-फूकब वीर रस भय-भंजन स्मृति-स्वप्नक दंडसँ तोड़ब खन-खन
करब मंथन
सगर-द्वारि पर भुजदंडसँ गामक दूटा पाँतिक भोजनक आस्वादन
खोलब बंद बुद्धि-विवेक
रुण्डमालमसानी तोड़ब पाँति नहि तँ
नगरकेँ पलायन गाम गाम रहत नहि तँ डुमत भागीरथीक धारसँ
जे रोकलथि एकर धार प्रलय-सन डूबताह-डूबेताह दू पाँतिबला गामकेँ
अपन कुकर्मसँ
भूमि विलास कानन निविल बोन विहसि कण्टक मध्य कुसुम विकल दर्शन घोषनि-ब्राह्मणमे ओझरल
धरणि विखिन
गंगा-तनु झामर
नहि कल-कल
विज्ञान गणितक कोमल-गल अभाग्य तापिनिक छल
बुद्धक नगर बसत देव स्वर्ग करि-केलि गामक लोक ठाम सोंपलि गाम पाँति दर्शन-अद्वैत गामेमे नव-दर्शनक गीत
अपन दर्शनक लेल जे देलक गामक वनवास तकर बदला देब अहाँकेँ निसास
अपन दर्शनक लेल
दुइ सहस्राब्दिक खेल खेलेलन्हि जे तनिकर गामक स्वरूप कानन बुद्धक नगर बनेलन्हि जे कण्टक कुसुम ततय आओत
सयमे दू
दर्शन लेल
फाजिल पासा फेकब
सहस्त्राब्दीक चौपड़ चारि युग पर
जे अज्ञात तकरो ताकब हम तात परञ्च जे ज्ञात
तकर तँ करए दिअ हिसाब-किताब
भगवानक सृष्टि बिना कोनो सीमा आ बन्धनक ?
तखन कोन आधार पर बनओलन्हि ओ घर
आ जे आधार चुनबाक नहि छल स्वातंत्र्य हुनका
तँ कोन निअम बनेलन्हि एहि ब्रह्माण्डक लेल ?
तखन जे सूर्य चन्द्र आ तरेगणक मृत्युक संगे
ओहि निर्माता भगवानक मृत्यु सेहो होएत ओहि निअमक अन्तर्गत
आ जे सेहो नहि तँ ब्रह्माण्ड निर्माणक लेल भगवानक कोन प्रयोजन
स्वयं निर्मित ई सृष्टि
विश्वदेवाः
आ ओकर भगवानक मस्तिष्क
की सोचनी पैसल अछि ओहि मस्तिष्कमे
नील-पद्म सूर्यसँ भरल ई ब्रह्माण्ड आ ओकर मध्य
ई एकटा साधारण तरेगण हमर सूर्य
ओकर सृष्टिमे हम एकटा क्षुद्र उपग्रहक प्राणी
सोचैत छी जे कए देब नष्ट अस्त्रसँ ई सृष्टि ?
गाय
लाठी मारबामे कोनो देरी नहि बाछी भेला पर शोको थोड़ नहि परन्तु छी पूजनीया अहाँ निबंध लिखैत छी अहाँपर
क्षमा !
श्राद्ध ने मरा जाय
एक मृत्यु फेर दोसर मृत्यु नेनाक पिताक आ काकाक
कक्काक लोकवेद छलन्हि दबंगर से चिन्तित छल छोटका भाए
श्राद्धावधिमे दोसर मृत्यु भेने एक्के श्राद्धसँ होइछ दोसराक श्राद्ध एकक श्राद्ध जायत मराय छल चिंतित दुनू भाय
कमजोरहाक संग पण्डितो देत नहि शास्त्र धरि किछुओ कहय
मामागाम खबरि दियौक पिताक श्राद्ध ने मरा जाय
जाति
ऑफिसमे छल काज बाँझल किरानी पर एकगोट तमसायल कोन जातिक छी अहाँ धैर्य आब नहि बाँचल दशो लोककेँ कैक दिनसँ छी झुट्ठो घुमाओल
छाती ठोकिकय जातिक नाम छल ओ बाजल दसो लोकक दिशि निन्गहारि ताकल ताहिमेसँ एक सजाति उठल बाजल -
घोल-आसमर्द्दक बीच कहलक “नहि बाजू जातिक नाम धय कय ई यादि राखू
काज अछि हमरो बाँझल मुदा जातिक अछि बात ज्योँ अछि कलेजावला जाति ई से काज कतबो लेट हो”
पुत्रप्राप्ति
लुधियानाक मन्दिर पर रहैत छी पूजा पाठ करैत छी करबैत छी
कहैत छी अहाँ ठकि कय हम खाइत छी गाममे तँ एक साँझ भुखले रहैत जाइत छी
दस गोटेकेँ पुत्र प्राप्तिक आशीर्वाद देल पाँचटा केँ फलीभूत भेल
पुत्री जकरा भेलैक से हमरा बिसरि गेल मुदा पुत्रबला कएलक हमर प्रचार मिथिलाबाबाकेँ ठक कहैत छह गामक हमर औ दियादी डाह
गुड-वेरी गुड
भारतीय वाङमय केर व्याख्या एहि तरहेँ भेल ज्योँ किछु नीक भेल तँ नीक आ ज्योँ उलटा तँ सेहो ठीक
प्रारब्धक भेल मेल आ लिखलहाक भेटबाक बात नीक भेल तँ गुड आ
वेरी गुड ज्योँ भेल अधलाह
हर आ बड़द
मोन गेल भोथियायल जोति बड़द सोचिमे पड़लहुँ
एतय-ओतय केर बात हर जोतने भेल साँझ हरायल बड़द ताकी चारू कात
कहबय ककरा ई गप्प सुनि हँसत हमरा पर आइ मोने अछि भोथियायल अप्पन सप्पत कहय छी भाय
गंगा ब्रिज
मोन पड़ैत अछि मजूर सभक मृत्यु चक्करि खाइत खसैत नीचाँ पानिमे पचास टा मृत्युमे सँ दस टाक भेल रिपोर्ट चालीस गोटेक कमपेनसेसन गेल खाय नेता ठीकेदार आ अफसर
एहि खुनीमा ब्रिजक हम इंजीनियर कहैत छी हमरा ईमानदार घूस कोना लेल होएत
देखैत गुनैत ई सभ यौ सरकार
मुँह चोकटल नाम हँसमुख भाइ
मुँह चोकटल नाम छन्हि हँसमुख भाइ बहुत दिनसँ छी आयल करू कोनो उपाय मारि तरहक डॉक्युमेंट देलन्हि देखाय पुनः-प्रात भऽ जायत देल नीक जेकाँ बुझाय शॉर्ट-कट रस्ता सुझाय देलन्हि मुस्काय मुँह चोकटल नाम हँसमुख भाय
सपना
सपना सुन्दर सुन्दर?
नञि नञि छल ओतेक सुन्दर
बच्चामे ई खूब डरओलक तोड़ैत
आँखिसँ छिनैत सुतबाक उत्सुकता
जखन मोन उखड़ैत छल घबड़ाइत
देश कालक सीमा बन्हलहुँ
पुरखाक भ्रमकेँ अपनओने
मुदा प्रथम बीजी-पुरुषक छद्म
नहि छल जाइत मोनक भ्रम
बचहनक मोनक-छाती धक-धक
करैत छल खोज जगक जन्मक
नहि पओने कोनो प्रश्नोत्तर
छोड़ैत ईश्वर पर ई शाश्वत
मुदा ईश्वरक मोन आ शाश्वत स्वरूपक
नहि सोझ भेल ससरफानी पड़ल गिरह
छाती-मोनक करैछ बढ़ल जे धकधकी
सपना सेहो नञि ज्योँ अबैछ निन्न बेशी
संसारकेँ सहबाक ईहो अछि प्रहेलिका
बिनु समस्या समाधानक करैत छी
हँसैत बिहुँसैत बनबैत सर्वोपरि भाग्यराजकेँ
करैत छी सभटा अपने आ ई छी कहैत
कहैत जे हम छी भाग्यराजक कठपुतली
ईश्वरक ई लीला ? अछि मोनक छातीक संग
भौतिक छातीकेँ सेहो जे धकधकी ई बढ़बैत
सपना सुन्दर आकि डरओन नहि कोनो
अछि आब अबैत
चित्रपतङ्ग
उड़ैत ई गुड्डी हमर महत्वाकांक्षा जेकाँ लागल मंझा बूकल शीसाक जेना प्रतियोगीक कागज-कलम
कटल चित्रपतङ्ग देखबैत अछि वास्तविकताक धरा जतयसँ शुरू ओतहि खत्म
मुदा बीच उड़ानक स्मृति उठैत काल स्वर्गक आ खसैत काल ...
बिसरलहुँ फेर कर्णक मृत्युक छोट- छीन रूप
खूब ठेकनेने जाइत जे नहि बिसरब आइ मुदा गप्प पर गप्प चलल कृत्रिमता गेल ढ़हाइत
फेर काजक बेर मोन नहि पड़ल पड़ैत-पड़ैत मोन कर्णक मृत्युक छोट- छीन रूप आ तकरा बाद मसोसि कय
रहि जाइत छी गुम्म
शलातुर गाम
तक्षशिला अछि पाकिस्तानमे इतिहासक उनटबैत पन्ना
चक्र घूमल टूटल हमर देश अराड़ि ठाढ़ कएलक दियाद
युआन च्वांगक विवरण
व्याकरणक आचार्य सभ शलातुर गाममे
काबुल आ सिन्धु धारक मिलन पर स्थित
पाणिनीक जे छल गाम आ मामागाम आजुक लहुर गाम
आब तँ तोड़ि रहल छथि बामियानमे बुद्धक मूर्ति
पाणिनीक वंशज युसुफजाइ पठान
इतिहासक आ दक्ष देशक ई प्रयाण
इतिहासक घुमैतचक्रसँ आएल अछि ई विचार
मुदा सोचैत छी चक्र घूमल टूटल हमर देश अराड़ि ठाढ़ कएलक दियाद जे भने दियाद अछि लग आ कएने अछि अराड़ि ताहि बहन्ने छी हम सजग
करैत रहैत छी तैयारी
१९६२ धरि हिमालयकेँ बुझल बेढ़ जेना १४९८ धरि छल समुद्र द्वार खोलैत छल खैबर दर्रा मात्र
पड़ोसीयो पर आक्रमण होइत छल दूर-दूरसँ अबैत छल अत्याचारी चक्र घूमल टूटल हमर देश अराड़ि ठाढ़ कएलक दियाद भने दियाद अछि कएने अराड़ि जे करैत रहैत छी तैयारी
काल्हि
भोरे उठि ऑफिस जाइत छी आ साँझ घुरि खाय सुतैत छी कतेक रास काज अछि छुटैत अनठाबैत असकताइत मोन मसोसैत
जखन जाइत छी छुट्टीमे गाम आत्ममंथनक भेटैत अछि विराम पबैत छी ढ़ेर रास उपराग तखन बनबैत छी एकटा प्रोग्राम
कागजक पन्ना पर नव राग विलम्बक बादक हृदयक संग्राम चलैत छल बिना तारतम्यक बिना उद्देश्यक-विधेयक कनेक सोचि लेल छुट्टीमे जाय गाम
विलम्बक अछि नहि कोनो स्थान फुर्तिगर साकांक्ष भेलहुँ आइ जे सोचल कएल नित चलल जीवनक सुर भेटल आब जाए
मोन पाड़ैत
मोन अछि नहि पड़ि रहल पाड़ि रहल छी मोन
लिखना करची कलमसँ लिखैत फेर फाउन्टेन पेनक निबमे बान्हि ताग छलहुँ लिखाइकेँ मोट करैत
मास्टर साहब भऽ जाइथ कनफ्यूज
केलहुँ अपने अपकार ठाढ़े-ठाढ़ अक्षर अखनो हमर नहि सुगढ़
फेर मोन पाड़ैत छी दिनमे बौआइत रही कलममे बाँझी तकैत दोसर ठाढ़ि तोड़ने पड़ैत छल बुरबक होयबाक संज्ञा ईहो छी नहि बुझैत मोजर होइत तँ खैतहुँ आम अगिला साल
बाँझीमे नहि कोनो आस घूरमे होइछ मात्र काज
फेर छी पाड़ैत अंडीक बीया बीछब पेराय अनैत छलहुँ तेल बनबाय ओहिमे छानल तिलकोड़क स्वाद राजधानीक शेफकेँ करैछ मात
तेलक कमीसँ भभकैत कबइक स्वाद की नीक बनल ! केर मिथ्यावाद महिनामे आध किलो करू तेलक खर्च भऽ जाइत एक किलो माश्चर्ज
कंजूसी नहि ...
मोन पाड़ैत छी धानक खेत
झिल्ली कचौड़ी लोढ़ैत काटल धानक झट्ठा ओहि बीछल शीसक पाइसँ कीनल लालछड़ी ‘जकरे नाम लाल छड़ी’ आ सतघरियाक खेल
आमक जाबी
बंशीसँ मारैत माछ खुरचनसँ सोहैत आम काँच चूनक संग काँच आमक मीठ स्वाद बड़का दलान
दाउन बाढ़िक पानि सँ डूबल शीस
होइत खखड़ी
धानमे मिला देला पर पकड़ैत छल कुञ्जड़नी
भैरव स्थानक काँच बैरक स्वाद बिदेसरक रवि दिनक बूझल ? फूल-लोटकीसँ बिदेसर पूजल चूड़ा लय जाइत रही गामसँ दही-जिलेबी कीनि घुरैत भोजन कय
जमबोनीक बनसुपारीक पुरनाहाक धातरीमक गाछ साहर दातमनिक सोझ नीक छड़ जे अनैछ
छी बुधियारी तकर
तित्ती खेलाइत बाल गुल्ली डंटा गोलीक खेल अखराहाक झमेल हुक्का लोलीक बाँसक कनसुपती फेर कपड़ाक गेनी मटिया तेलमे डुबाय
छलहुँ रहल जराय
छठिक भोरमे फटक्का फोड़ल जूड़िशीतलक धुरखेल खेलएल
आयल बाढ़ि दुर्भिक्ष छोड़ल गाम यौ मित्र मोन नहि पड़ैछ
छी पाड़ैत बैसि बैसि बैसि
पथक पथ
स्मृतिक बन्धनमे
तरेगणक पाछाँसँ
अन्हार गह्वरक सोझाँमे
पथ विकट आशासँ !
पथक पथ ताकब हम
प्रयाण दीर्घ भेल आब
विश्वक प्रहेलिकाक
तोड़ भेटि जायत ज्योँ
इतिहासक निर्माणक
कूट शब्द ताकब ठाँ
पथक पथ ताकब हम
प्रयाण दीर्घ भेल आब
विश्वक मंथनमे
होएत किछु बहार आब
समुद्रक मंथनमे
अनर्गल छल वस्तु-जात
पथक पथ ताकब हम
प्रयाण दीर्घ भेल आब
मिथिलाक ध्वज गीत
मिथिलाक ध्वज फहरायत जगतमे
माँ रूषलि भूषलि दूषलि देखल हम
अकुलाइत छी भँसियाइत अछि मन
छी विद्याक उद्योगक कर्मभूमि सँ
पछाड़ि आयत सन्तति अहाँक पुनि
बुद्धि चातुर्यक आ शौर्यक करसँ
विजयक प्रति करू अहँ शंका जुनि
मैथिली छथि अल्पप्राण भेल ज्योँ
सन्ध्यक्षर बाजि करब हम न्योरा
वर्ण स्फोटक बनत स्पर्शसँ हमर
ध्वज खसत नहि हे मातु मिथिला
बड़का सड़क छह लेन बला
माए !
माए धानक खेत लग
जे बड़का सड़क बनल अछि
छह लेनक
तीन टा आबएबला आ तीनटा जाइबला
ओतए आइ
कतेक नीक लाल रंगक कार
सीसा खुजल नहि रहए जकर
रहए बन्न
देखलहुँ आइ
जखन बेचैत रही हम चिड़ै
एकटा बच्चा जिदिया गेल
खोलबेलक कारक शीसा आ
कीनि लेलक हमर सभटा चिड़ै
पानि रहए ओहि बच्चाक मूहपर
सीसा खुजिते बहार भेल ठंढ़ा हबा
कार ए.सी. बलासँ
कार जे रहए लाल रंगक
माए !
माए ई जे धानक खेत लग
जे बड़का सड़क बनल अछि
छह लेनक रंग-बिरंगक गाड़ी सभक लेल
तीनटा आबएबला आ तीनटा जाइबला ओतहि
माए !
ई तँ अपने गामक सड़क भेल ने
मुदा अपन गामक तँ सभ गोटे गेलाह
जाइ गेलाह कमएबाक लेल दिल्ली आ पैंजाब
गाममे माटिक घर
फूस आ खपड़ाक चार
मुदा धानक खेत लग
जे बड़का सड़क बनल अछि
पक्काक
चिक्कन आ घरोसँ बेशी सुन्नर ई सड़क
ओतहि देखलहुँ ई आइ
माए !
सुनै छिऐ बनल अछि कोनो
वर्ल्ड बैंकक फंडसँ
पकिया चिक्कन-चुनमुन ई सड़क
छह टा लेनबला
सीसा सन अछि ई चमकैत !
माए !
जे परुकाँ साल काकाक
घर जे काकाक बनल रहए पक्काक
गिलेबा बला
जे कनिये दिनमे खसि गेल रहए
ओहो कोनो सरकारी फन्डसँ बनल रहए !
कहाँ छल चमकैत ओ शीसा सन
ओहिमे रहितो लोक छल डराइत
भने खसि पड़ल
मुदा होएत ओ कोनो नकली फन्डसँ बनल
आइ तँ ओहि कारक शान देखलहुँ
वर्ल्ड बैंकक फन्डसँ बनल
अप्पन गामक एहि छह लेनबला सड़कपर !
माए !
ई वर्ल्ड बैंक बला फन्ड कोनो नीक फन्ड अछि !
एहि निकहा फन्डसँ घर नहि बनैत छैक की ?
खेनाइ भोजन आ रोजगार जे दैतैक ई निकहा फन्ड तँ
तँ किएक लोक पड़ाइत दिल्ली आ पैंजाब
किएक सुनितए राज ठाकरेक गारि
किएक जाइत गए खुनाहनि होइ लेल असाम
सुनै छिऐक पढ़ै जाइ छै बिहारी कहि गारि
माए !
एहि वर्ल्ड बैंक बला निकहा फन्डसँ
जे बनि जइतैक अपन गामक घर आँगन
तँ ओ थोड़बेक रहितैक गिलेबा बला पक्काक कोठा सन !
ओ तँ रहितैक ओहने सुन्नर सीसा सन चिक्कन आ ठोस
छह लेनक धानक खेतक कात बला एहि सड़क सन
आ जे रोजगारो ओहि फन्ड सँ भेटितैक
तँ लोको सभ रहितैक घरमे
गामक घर सभ एखन जेकाँ भकोभन्न थोड़बे रहितैक
चुहचुही रहितैक अपनो गाममे
आ तखन जे देखबा जोग रहितैक शान अपन गामक !
आ देखबा जोग रहितैक शान एहि छह लेन बला सड़कक सेहो !
हमरो सभक अंगपर रहितए जे वस्त्र
ओहने वस्त्र
जेहन ओहि लाल कारमे बैसल बच्चाक रहए !
माए!
हमरा तँ लगैत रहैए जे
अपन गामक ई सड़क
ओहि लाल परदेशीक ओहि लाल कारसँ बेशी अछि लग
दुनू टा लगैए बिदेशी सन
लागल आइ जे
जे ओहि लाल कारक हबा सेहो अपन हबा नहि
लागल जेना ओ हबा आ ओ कार हमरासँ छुता गेल होअए
छुता गेल होअए हमर स्पर्शसँ
अपन गाम अछि मयूर
आ ओ छह लेन बला सड़क अछि एकर पाँखि
आ हम सभ छी पएर ओहि मयूरक
ई सड़क अप्पन गामक रहितो लागैए फॉरेनर
माए !
सभ दिन बकड़ी चरबैत
देखैत रहैत छी हम शान अप्पन गामक ओहि सड़कक
जे अछि छह लेन बला !
पता नहि घुरि कए जाएब आकि
“पता नहि घुरि कए जाएब
आकि एतहि मरि-खपि
बिलायब
घर आँगन बहारि
गाममे
आबी दुआरि
दए दूभि गाएकेँ
मालक घरमे घूर लगाय
फेर पैंजाबमे
चाहक स्वाद कतेक नीक
दिन भरि खटनीक बादो
नहि थाकए छलहुँ मीत
आब सुनैत छियैक जे चाहमे हफीम रहैत छल मिलाओल”
तखने ओहि बच्चाक सोझाँ
घोरनक छत्ता खसल
मोन पड़लए गाम
घुरि चलू देश बजाओल
मिथिलाक माटिक वास
आमक आएल अछि मास
गाछक पात खसि रहल
लजबिज्जी सभ पसरल होएत
गाछक जड़िक चारूकात
नहिए गाछक जड़ि बनेलहुँ
नहिए पोखरिक घाट
एक पेरियोपर जनमल होएत
अक्खज दूभि आ काँट
तरेगणक तँ दर्शनो नहि होइए
प्रदूषण किदनि एतए
रोकलक चन्दमामाकेँ
थारीयोमे आबएसँ
हमरा ई सभ किदन बिहारी कहैए
क्यो लए चलू देश घुरा कए
मोन नहि एतए लगैए
माएक बरतन टिनही जहिया किनाएल
कतेक हँसल रही प्रसन्न भए सभ भाए
बेरा-बेरी खाइत ओहि थारीमे
एहि दिल्ली नगरियामे
स्टीलक बरतन बासन
मुदा स्वाद ओहि टिनही थारीक
जे स्वादि-स्वादि खयने रही
पता नहि घुरि कए जाएब
आकि एतहि मरि-खपि
बिलायब
बकड़ीक भेराड़ी
खरड़इत सुखाएल पात
पोखरिक महारपर
बबूरक काँट
उज्जर सपेत बिखाह
मुदा एहि दिल्ली नगरियाक
उज्जर सपेत लोकसँ बेशी बिखाह नहि
जतेक बिखाह बोल
ओहूसँ बेशी मारूख घृणायुक्त दृष्टि
बिहारी ! बिहारी ! स्वरक बीच !
बेचैत छी ककबा पापड़ मसाजर
जाड़क राति
ठिठुरैत ई गाछ
बसात सेहो ओहने चण्डाल
सोझाँमे एकटा गाछमे अछि छह मारल
निकलैत अछि ओकरासँ खून
उज्जर-ललौन
मुदा फेर बनैए थलथल ठोस लस्सा
जाड़मे सुखाएल सन
गरमीमे झरकल सन
ई गाछ-पात
सिखबैए रहनाइ असगर आ एकेठाम
बिनु भेने अकच्छ
सालक साल
ददिया जे दैत रहए अर्घ्य दिवाकरकेँ
पाछूमे खसबैत रहथि पानि तड़ाक
बौआ माने हम
पएर पटकि कूदए छलहुँ छपाक छपाक
पता नहि घुरि कए जाएब
आकि एतहि मरि-खपि
बिलायब
No comments:
Post a Comment
"विदेह" प्रथम मैथिली पाक्षिक ई पत्रिका http://www.videha.co.in/:-
सम्पादक/ लेखककेँ अपन रचनात्मक सुझाव आ टीका-टिप्पणीसँ अवगत कराऊ, जेना:-
1. रचना/ प्रस्तुतिमे की तथ्यगत कमी अछि:- (स्पष्ट करैत लिखू)|
2. रचना/ प्रस्तुतिमे की कोनो सम्पादकीय परिमार्जन आवश्यक अछि: (सङ्केत दिअ)|
3. रचना/ प्रस्तुतिमे की कोनो भाषागत, तकनीकी वा टंकन सम्बन्धी अस्पष्टता अछि: (निर्दिष्ट करू कतए-कतए आ कोन पाँतीमे वा कोन ठाम)|
4. रचना/ प्रस्तुतिमे की कोनो आर त्रुटि भेटल ।
5. रचना/ प्रस्तुतिपर अहाँक कोनो आर सुझाव ।
6. रचना/ प्रस्तुतिक उज्जवल पक्ष/ विशेषता|
7. रचना प्रस्तुतिक शास्त्रीय समीक्षा।
अपन टीका-टिप्पणीमे रचना आ रचनाकार/ प्रस्तुतकर्ताक नाम अवश्य लिखी, से आग्रह, जाहिसँ हुनका लोकनिकेँ त्वरित संदेश प्रेषण कएल जा सकय। अहाँ अपन सुझाव ई-पत्र द्वारा ggajendra@videha.com पर सेहो पठा सकैत छी।
"विदेह" मानुषिमिह संस्कृताम् :- मैथिली साहित्य आन्दोलनकेँ आगाँ बढ़ाऊ।- सम्पादक। http://www.videha.co.in/
पूर्वपीठिका : इंटरनेटपर मैथिलीक प्रारम्भ हम कएने रही 2000 ई. मे अपन भेल एक्सीडेंट केर बाद, याहू जियोसिटीजपर 2000-2001 मे ढेर रास साइट मैथिलीमे बनेलहुँ, मुदा ओ सभ फ्री साइट छल से किछु दिनमे अपने डिलीट भऽ जाइत छल। ५ जुलाई २००४ केँ बनाओल “भालसरिक गाछ” जे http://www.videha.com/ पर एखनो उपलब्ध अछि, मैथिलीक इंटरनेटपर प्रथम उपस्थितिक रूपमे अखनो विद्यमान अछि। फेर आएल “विदेह” प्रथम मैथिली पाक्षिक ई-पत्रिका http://www.videha.co.in/पर। “विदेह” देश-विदेशक मैथिलीभाषीक बीच विभिन्न कारणसँ लोकप्रिय भेल। “विदेह” मैथिलक लेल मैथिली साहित्यक नवीन आन्दोलनक प्रारम्भ कएने अछि। प्रिंट फॉर्ममे, ऑडियो-विजुअल आ सूचनाक सभटा नवीनतम तकनीक द्वारा साहित्यक आदान-प्रदानक लेखकसँ पाठक धरि करबामे हमरा सभ जुटल छी। नीक साहित्यकेँ सेहो सभ फॉरमपर प्रचार चाही, लोकसँ आ माटिसँ स्नेह चाही। “विदेह” एहि कुप्रचारकेँ तोड़ि देलक, जे मैथिलीमे लेखक आ पाठक एके छथि। कथा, महाकाव्य,नाटक, एकाङ्की आ उपन्यासक संग, कला-चित्रकला, संगीत, पाबनि-तिहार, मिथिलाक-तीर्थ,मिथिला-रत्न, मिथिलाक-खोज आ सामाजिक-आर्थिक-राजनैतिक समस्यापर सारगर्भित मनन। “विदेह” मे संस्कृत आ इंग्लिश कॉलम सेहो देल गेल, कारण ई ई-पत्रिका मैथिलक लेल अछि, मैथिली शिक्षाक प्रारम्भ कएल गेल संस्कृत शिक्षाक संग। रचना लेखन आ शोध-प्रबंधक संग पञ्जी आ मैथिली-इंग्लिश कोषक डेटाबेस देखिते-देखिते ठाढ़ भए गेल। इंटरनेट पर ई-प्रकाशित करबाक उद्देश्य छल एकटा एहन फॉरम केर स्थापना जाहिमे लेखक आ पाठकक बीच एकटा एहन माध्यम होए जे कतहुसँ चौबीसो घंटा आ सातो दिन उपलब्ध होअए। जाहिमे प्रकाशनक नियमितता होअए आ जाहिसँ वितरण केर समस्या आ भौगोलिक दूरीक अंत भऽ जाय। फेर सूचना-प्रौद्योगिकीक क्षेत्रमे क्रांतिक फलस्वरूप एकटा नव पाठक आ लेखक वर्गक हेतु, पुरान पाठक आ लेखकक संग, फॉरम प्रदान कएनाइ सेहो एकर उद्देश्य छ्ल। एहि हेतु दू टा काज भेल। नव अंकक संग पुरान अंक सेहो देल जा रहल अछि। विदेहक सभटा पुरान अंक pdf स्वरूपमे देवनागरी, मिथिलाक्षर आ ब्रेल, तीनू लिपिमे, डाउनलोड लेल उपलब्ध अछि आ जतए इंटरनेटक स्पीड कम छैक वा इंटरनेट महग छैक ओतहु ग्राहक बड्ड कम समयमे ‘विदेह’ केर पुरान अंकक फाइल डाउनलोड कए अपन कंप्युटरमे सुरक्षित राखि सकैत छथि आ अपना सुविधानुसारे एकरा पढ़ि सकैत छथि।
मुदा ई तँ मात्र प्रारम्भ अछि।
अपन टीका-टिप्पणी एतए पोस्ट करू वा अपन सुझाव ई-पत्र द्वारा ggajendra@videha.com पर पठाऊ।
'विदेह' २३२ म अंक १५ अगस्त २०१७ (वर्ष १० मास ११६ अंक २३२)
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
"भालसरिक गाछ" विदेह वर्ष-1 मास-1 अंक-1 संपादकीय एहि प्रथमांक केँ प्रस्तुत करैत हम हर्षित छी। एहि मे मिथिला पेंटिंग आ...
-
ऐ अंकमे अछि :- १. संपादकीय संदेश २. गद्य २.१. जगदीश प्रसाद मण्डलक दूटा लघु कथा कोढ़िया सरधुआ आ त्रिकालदर ्शी २.२. नन...
-
जयकान्त मिश्र आ मैथिली शब्दकोश मैथिलीक पुरोधा जयकान्त मिश्र (१९२२-२००९ ) क ३ फरबरी २००९ केँ सात बजे साँझमे निधन भऽ गेलन्हि। मैथिली साहित्...


c: text/html

text:
विद्यापतिक शिवसिंह
अपन अनुपम कृति कीतिलताक प्रस्तावनामे विद्यापति कहने छथि जे
तिहुअन खेत्तहिं काञि तसु कित्ति-वल्लि पसरेइ।
अक्खर खम्हराम्भ जइ मञ्चा-बन्धि न देइ।।
आशय स्पष्ट अछि। संस्कृतमे कहबी छैक जे "कीर्त्तिरक्षरसम्बद्धा"। ताहिमे कीर्त्तिमे
वल्लीक आरोप कए कवि साज़् रूपकक विच्छित्ति दए अपन उक्तिकें कविताक स्वरूप देल
अछि। एहिमे सन्देह नहि जे काव्यप्रतिभा जन्मजात होइत अछि ओ कविक ह्यदयक उमड़ैत भाव
स्वतः भावानुकूल वाणी द्वारा कवितारूपें निःसृत होइत अछि। भवभूति कहने छथि जे "पूरोत्पीड़े
तड़ागस्य परीवाहः प्रतिक्रिया" ओ शोक एवं क्षोभमे भलहिं प्रलापहिं ह्यदय धैर्य प्राप्त करओ परन्तु
कविता-रूप परीवाह अनायास ओहि ह्यदयक हेतु होइत छैक जे आनन्दक भावसँ उमड़ल रहैत
अछि। बहुजनसुखाय बहुजनहिताय अवश्ये कविताक रचना होइत अछि मुदा ई मानए पड़त जे
ओकर प्रथम लक्ष्य रहैत अछि स्वान्तः-सुखाय। तें ई मानबामे कोनो विप्रतिपत्ति नहि जे विद्यापति
अपन बहुविध कविताक रचना अपनहि आनन्दक अतिरेकमे कएल। तथापि ओहि स्वान्तःसुखाय
लाभक सज़् सज़् अपन आश्रय, अपन मित्र, अथवा अपन हितैषीकें अमरत्व प्रदान करब सेहो
हुनका उद्देश्य अवश्य छलैन्हि, नहि तँ अपन गीतक भनितामे एतेक व्यक्तिक नाम दए दए ओहि
सबहुँ व्यक्तिक कीर्त्तिवल्लीकें पसरबाक हेतु ओ अक्षरक खाम्ह बनाए मचान नहि बान्हि जैतथि।
मिथिलाक इतिहासमे शिवसिंह ओ विद्यापतिक साहचर्य बड़ मधुर प्रसज़् अछि। शिवसिंह
जँ राजकुलमे
उत्पन्न भेल छलाह तँ विद्यापति राजमन्त्रीक कुलमे, ओ सए वर्षसँ अधिक दिन धरि मिथिला-
राज्यक शासनसूत्र ओ मैथिल समाजक नेतृत्व हिनकहि घरमे छलैन्हि। महाराज शिवसिंहक ओ
बालसखा छलाह, अन्तरज़् मित्र छलाह, वि•ास्त सचिव छलाह,महाराज-पण्डित छलाह,
राजकवि छलाह। शिवसिंह बड़ प्रतापी राजा भेलाह। मिथिलामे कहबी छैक जे
पोखरी रजोखरि आ'र सब पोखरा।
राजा शिवैसिंह आ'र सब छोकरा।।
परन्तु शिवसिंहक सभटा प्रताप विस्मृतिक गर्तमे गड़ि गेल रहैत ओ ई फकड़ा मात्र
हुनक प्रतापक गौरवकें ख्यापित करैत हुनक नामकें मन पाड़ैत रहैत यदि विद्यापति अपन
अनेकानेक रचनामे हुनका अमर नहि कए गेल रहितथि। पुरुष-परीक्षाक अवसन्न-बिद्य-कथामे
विद्यापति राजा ओ कविक सम्बन्धक प्रसज़्मे कहैत छथि जे सृष्टिक आदिकालहिसँ जे राजा
लोकनि वाक्कलागौरवक हेतु कवि लोकनिकें आराधि आराधि गैल छथि
तेषां नाम सरस्वती-परिणतावद्यापि संगीयते।
जाताः के न मृता न के तदितरे ज्ञाता न गेहाद् बहिः।।
वस्तुतः "यशसां स्थापनस्थानं कविभाषितं" ई कथा जतेक शिवसिंह-विद्यापतिक प्रसज़्मे
चरितार्थ भेल अछि ततेक आओर कहाँ देखैत छी?
ओना तँ विद्यापति अपन प्रभु शिवसिंहक कीर्तिकपताका सएह फहराए गेल छथि परन्तु
कीर्त्तिपताका नष्ट भए गेल लुप्तप्राय अछि। कीर्त्तिपताका कहि जे ग्रन्थ प्रकाशित भेल अछि
तकर प्रस्तावनामे "जगतसिंह"क कीर्तन अछि! परन्तु जतबओ विद्यापतिक रचना उपलब्ध अछि,
निश्चित रूपसँ विद्यापतिक रचना प्रमाणित होइत अछि, ततबहुसँ शिवसिंहक सम्बन्धमे बहुतो
ज्ञातव्य विषय ज्ञात भए जाइत अछि। आश्चर्य होइत अछि जे शिवसिंह जे किछु विद्यापतिक हेतु
कएने होइथिन्ह ताहिसँ ओ बुझने होएताह जे ओ अपन बाल-सखाकें उपकृत करैत छथि, कवि
अपनहु एकरा उपकारे मानने होएताह, ओ सबसँ बेसी तँ ओहि समयक लोक सब--कतोक तँ
ईष्र्यालु समेत भए--इएह कहने होएताह जे महाराज अपन बालसङ्गीतकें धन ओ सम्मान सब
कथूसँ परिपूरित कए देल। परन्तु आइ जखन दुहू महापुरुषक परस्पर सम्बन्धक दिशि दृष्टिपात
करैत छी तँ स्पष्ट प्रतीत होइत अछि जे उपकार तँ विद्यापति कएलथिन्ह शिवसिंहक जे हुनका
अमर कए गेलथिन्ह। राजा जे किछु देलथिन्ह से अनित्य छल, नष्ट भए गेल, लोक बिसरि
गेल, परन्तु कवि जे किछु हुनका दए गेलथिन्ह से नित्य अछि, एखन पर्यन्त ओ ओहिना अछि
वा ई कहू जे जँ जँ लोककें ओहि समयक स्मृति क्षीण भेल जाइत छैक तँ तँ अन्धकारक प्रकाश
जकाँ महाकविक वाणीमे उपनिबद्ध शिवसिंहक कीर्त्ति आओर तीक्षणतासँ आलोकित भए रहल
अछि।
विद्यापतिक रचनामे शिवसिंहक प्रसज़् यावतो वर्णनक संग्रह कए ओकर क्रमबद्ध अध्ययन
एक गोट बड़े रोचक ओ उपादेय विषय होइत परन्तु ताहि हेतु एक गोट क्षीणकाय निबन्ध
पर्याप्त नहि होएत। पुरुष-परीक्षामे अनेक ठाम शिवसिंहक प्रशंसा अछि, स्तुति अछि। कमसँ कम
दू गोट गीत केवल शिवसिंहक वर्णनमे उपलब्ध अछि। परन्तु सबसँ चमत्कारक अछि
विद्यापतिक ओ गीत सब जाहिमे भनितामे शिवसिंहक नामतः उल्लेख अछि। विद्यापतिक भनिता
केवल विधि-रक्षार्थ टा नहि अछि, कवि ओहिमे केवल अपन नाम वा उपाधि अथवा अपन आश्रय
किंवा जनिक प्रमोदार्थ ओहि गीतक रचना भेल तनिक नामक कीर्तन मात्रे कएकें नहि छोड़ि देने
छथि, अपितु ओहिमे बहुधा ओ अपन उक्ति बड़े मार्मिक रूपसँ अभिव्यक्त कएने छथि।
गोविन्ददासहुक रचनामे भनिता एहिना सार्थक अछि, साभिप्राय अछि। हुनक परवर्ती कवि
लोकनि भनिताकें केवल व्यवहार बनाए लेल। ताही कारणें विद्यापति वा गोविन्ददासहुक
भनिताक महत्त्व साधारणतया लोककें आकृष्ट नहि कए सकलक ओ विद्यापतिक भनिताक
स्वतन्त्र रूपसँ अध्ययन एकन पर्यन्त नहि भेल अछि। केवल श्रद्धेय डाक्टर श्रीविमानविहारी
मजुमदार साहेब एकर महत्त्वकें बुझलैन्हि अछि। हुनक एक गोट लेख एहि प्रसज़् बिहार रिसर्च
सोसाइटीक जर्नलमे 1942 मे प्रकाशित भेल छल तथा विद्यापतिक गीतक जे संग्रह ओ
सम्पादित कएल अछि ताहिमे भनिताक क्रमसँ गीतक वर्गीकरण कए एक भनिताक सबटा गीत
ओ एकत्र संगृहीत कए देल अछि तथा ओकर विस्तृत भूमिकामे एहि भनिता सबहिक विचार
सेहो ओ बड़े वैज्ञानिक रीतिसँ कएल अछि। यद्यपि ओ विचार सर्वाशें पूर्ण नहि अछि, केवल
भनिताक विचारक दिग्दर्शन मात्र कराए देल गेल अछि, मुदा एहिमे कोनो सन्देह नहि जे
श्रीमजुमदार साहेब जे काज कएल अछि ताहिसँ विद्यापतिक भनिताक स्वतन्त्र रूपसँ अध्ययन
करबाक केवल सामग्री मात्रे संकलित नहि भेल अछि, अपितु ओकर अध्ययन ओ अनुशीलनक
प्रकार सेहो प्रदर्शित भेल अछि।
ई कथा आब सर्वविदित अछि जे राधाकृष्ण विषयमे सख्यभाव मानि महाप्रभु चैतन्यदेव
विद्यापतिक श्रृङ्गारक गीतकें भक्तिक भावसँ देखथि। महामना ग्रिअरसन साहेबकें एहि गीत
सबमे जतए कतहु माधवक नाम नहिओ अछि तथापि केवल नायकहुसँ परमात्मा एवं राधा किंवा
नायिकासँ जीवात्मा प्रतिभासित होइन्ह। एही देखाउसिमे आब अन्यान्यो कतेक जन विद्यापतिक
श्रृङ्गारक गीतमे मधुर रसक परिपाक मानए लगलाह अछि। परन्तु श्रीमजुमदार साहेब एहि
गीत-सबहिमे भनिताक सज़् शेष पदक समन्वय कए ई देखाओल अछि जे शिवसिंह-नामबला
गीत सबमे जतहु माधव ओ राधाक नाम अछि ततहु कवि हुनका नायक ओ नायिकाक च्र्न्र्द्रड्ढ
क रूपमे, आदर्श जकाँ, देखैत छथि, भक्तिभावसँ नहि। गीत-संख्या 164मे नायिका विलाप करैत
छथि जे "सखि हे कतहु न देखिअ मधाई" ओ भनितामे विद्यापति हुनका आ•ाासन दैत छथिन्ह
जे "लखिमा-देविपति पुरहि मनोरथ आबहि शिवसिंह राजा"। गीतसंख्या 175 मे विरहिणी
नायिकाक मनोरथ जे जखन आओब हरि रहब चरन गहि चान्दे पुजब अरविन्दा। कुसुम सेज
भलि करब सुरत केलि दुहु मन होएत सानन्दा। इत्यादिक अन्तमे ओकरा आ•ाासन दैत कविक
उक्ति भनितामे द्रष्टव्य थिक जे
भनहि विद्यापति सुन वर जउवति अछ तोकें जिवन अधारे।
राजा शिवसिंह रूपनराएन एकादस - अवतारे।।
गीतसंख्या 177 मे
"माधव कठिन - ह्यदय परवासी
तुअ पेयसि मोयँ देखलि वियोगिनि" इत्यादि
सखी नायकसँ नायिकाक विरहावस्थाक करुण वर्णन कए अन्तमे कहैत अछि जे
"राजा शिवसिंह रूपनराएन करथु विरह उपचारे"।।
एहि गीत सबमे मधाइ, हरि वा माधवसँ परमात्मा तँ नहिए अभिप्रेत छथि, साधारण
नायकक द्यन्र्द्रड्ढ "प्रतिनिधि" सेहो नहि, प्रत्युत अभिप्रेत छथि स्पष्टतः राजा शिवसिंह जनिका हेतु
"एकादश अवतारा" विशेषतः विचारणीय थिक। अतएव श्रीमजुमदार साहेब एहि विषयक विचार
तँ कएल निष्पक्ष भावसँ, वैज्ञानिक रीतिसँ, परन्तु निष्कर्ष हुनक आंशिके सत्य प्रकट भेल, पूर्ण
सत्य धरि की तँ ओ नहि गेलाह अथवा वैष्णव सिद्धान्तक संस्कारक प्रभावसँ से कण्ठतः
स्वीकार नहि कएलैन्हि।
मिथिलाक संस्कृति ओ परम्परामे विद्यापतिक श्रृङ्गारक गीत कहिओ भक्ति-भावसँ नहि
देखल गेल। मधुर रसक कल्पनासँ मिथिलाकें कहिओ परिचय नहि। मिथिलामे विद्यापतिक
श्रृङ्गारक गीत विशुद्ध
श्रृङ्गाररसक गीत बुझल जाइत छल ओ एखनहु बुझल जाइत अछि। गीतमे राधा ओ कृष्णक
लीलाक वर्णन अछि तें एकर रसमे कोनो अन्तर नहि बुझल गेल वा मानल गेल। गाथा-सप्तशती
पर्यन्तमे (काव्यमाला 447) "कान्ह"क प्रयोग साधारण नायकक हेतु भेल-अछि ओ मिथिलहिमे
नहि बङ्गालहुमे जे लोकगीत प्रचलित अछि ताहिमे केओ रमणी अपन रसिक स्वामीकें कान्ह,
मधाई प्रभृति शब्दें उल्लेख करैत अछि। एहि परम्परागत संस्कारक पुष्टि हमरा विद्यापतिक
गीतसबसँ, विशेषतः हुनक गीतक भनितासँ होइत रहल अछि, ओ तें अपन सम्पादित पुरुष-
परीक्षाक भूमिकामे हम एहि कथाक प्रतिपादन कएने छी जे विद्यापतिक कुष्ण ओ राधाकें
परमात्मा ओ जीवात्मा तँ नहिए बुझबाक थिक; प्रत्युत हमरा तँ इएह प्रतीत होइत अछि जे
विद्यापति कृष्ण ओ राधाक रूप ओ लीलाक व्याजें शिवसिंह ओ लखिमाक रूप ओ लीलाक
वर्णन कएने छथि, विद्यापतिक कान्ह थिकथिन्ह शिवसिंह ओ राधा थिकथिन्ह लखिमा। हम
बुझैत छी जे एहि प्रसज़् हमर जे दृष्टि अछि से ओएह जे श्रीमजुमदार साहेबक छैन्हि; भेद एतबे
जे हम निस्संकोच पूर्ण सत्यक प्रतिपादन कएल अछि परन्तु श्रीमजुमदार साहेब जेना सशङ्क
रहथि, गेलाह अछि तँ सत्यक दिशामे अवश्य परन्तु पूर्ण सत्य प्रकाश नहि कएल।
परन्तु हमर सम्पादित पुरुषपरीक्षाक भूमिकाक समालोचनामे श्रद्धेय श्रीमजुमदार साहेब
हमर एही कथाक सज़् अपन वैमत्य प्रकट कएल अछि। श्रीमजुमदार साहेब बड़ पैघ विद्वान
छथि, इतिहास विचक्षण छथि ओ विद्यापतिक प्रसज़् हुनक पाण्डित्य देशमे ककरहुसँ न्यून नहि
कहल जाए सकैत अछि, अतएव हमरा अत्यन्त आश्चर्य अछि जे हुनक सदृश निष्पक्ष विचारक
हमर ओहि उक्तिक सज़् अपन वैमत्य प्रकट कएलैन्हि अछि जाहि हेतु हमरा प्रचुर प्रमाण अछि
ततवे नहि, किन्तु जाहि प्रसज़् हमरा सबसँ बेशी बल स्वयं श्रीमजुमदार साहेबक विचारसँ भेटल
छल। तें हम एहि विषयक पुनर्विचारमे प्रवृत्त भेल छी ओ एहिमे हमर विचारसरणि ओएह रहत
जे श्रीमजुमदार साहेबक रहलैन्हि अछि तथा आधार रहत श्रीमजुमदार साहेबहिक संगृहीत ओ
सम्पादित विद्यापतिक गीतावली।
एहि संग्रहमे विद्यापतिक रचित कहि गोट हजारेक गीत अछि जाहिमे प्रायः आधा
भनिता-रहित अछि। नेपालक पोथीक लेखक महोदय तँ भनिताक महत्त्व बुझबे नहि कएलथिन्ह
ओ अन्तमे भनइ विद्यापतीत्यादि लिखि भनिताक अध्ययनक मार्गे अवरुद्ध कए देल। हमरा ई
वि•ाास नहि होइत अछि जे विद्यापतिक कोनो गीत भनिता-विहीन छल, ई केवल लेखकक
अनभिज्ञता ओ अपाटव सूचित करैत अछि जे गीतमे भनिताक पदकें निष्प्रयोजन बूजि ओकरा
छोड़ि देल गेल। तथापि एहि गोट हजारेक गीतमे दू सएसँ किछुए अधिक गीत अछि जाहिमे
भनितामे शिवसिंहक नाम अछि। एहिमे एक सए सत्ताइस गोट गीतमे शिवसिहंक सज़्-सज़्
लखिमाक नाम सेहो अछि तथा सात गोट गीतमे शिवसिंहक सज़्-सज़् हुनक पाँचो अन्यान्य स्त्री,
मधुमति (18) सुषमा सोरम (95) रूपिनि (166) ओ मोदवती (169)क नाम अछि जाहिमे
सुषमाक नामक गीत तीनि गोट (51, 102, 205) अछि ओ चारिम (148) मे सुषमाक सज़्
लखिमाक नाम सेहो अछि। एकर प्रामाणिकता एहीसँ सिद्ध अछि जे पञ्चीमे सेहो शिवसिंहक
छओ गोट विवाह उल्लिखित अछि ओ एहि छबो महादेवीक परिचय उपलब्ध अछि।
ई हमर कहबाक तात्पर्य ने पहिने छल ने एखनहु अछि जे विद्यापतिक सब गीतक
भनिता साभिप्राये अछि अथवा शिवसिंह नामबला सब गीतमे हुनकामे कृष्णत्वक आरोप अछि।
तकर तँ प्रयोजनो नहि अछि। एकहु दु ठाम विद्यापति यदि स्पष्ट शब्दें शिवसिंहकें कृष्ण कहल
अछि अथवा मानल अछि तँ ई कथा सिद्ध भए गेल। ओ से विद्यापति एक दू ठाम नहि अनेक
ठाम, अनेक प्रकारें, अनेक भङ्गिमासँ कहल अछि। केवल कान्ह वा माधव, कन्हाइ वा मधाइ
प्रभृति शब्दक प्रयोगहिसँ हम एकर आरोप नहि मानि लेब, कारण, जे कथा हम पूर्वहुँ कहल
अछि केओ नायिका अपन ह्यदयज़्म स्वामीकें अपन "कान्ह" कहैत अछि, सब रमणीकें अपन
रसिक प्राणे•ार कृष्णाहिक अवतार होइत छथिन्ह। हमरा तँ स्पष्ट शब्दें शिवसिंहमे कृष्णाक
आरोप चाही ओ तकर दृष्टान्त हम एहिठाम श्रीमजुमदार साहेबक संस्करणसँ उपस्थित करैत
छी।
सबसँ पूर्व शिवसिंहक रूप-सौन्दर्यक वर्णन देखल जाए। शिवसिंह
पुहबी नव पचवाने (39)
तीनि भुवन महि अइसन दोसर नहि (50)
रूपे अभिमत कुसुमसायक (92)
पुहविहि अवतरु नव पँचवाने (127)
परतख पँचवाने (139)
जनि ऊगल नवचन्द (113)
मेदिनि मदन समाने (151) इत्यादि शब्दें वर्णित छथि। हुनक रसिकताक वर्णन अछि :-
रतन सनि लखिमा कन्त। सकल कलारस जे गुनमन्त (48)
सकल कला अवलम्ब (104)
रायनि मह रसमन्ता (109)
राय रसिक (122)
केलि कलपतरु सुपुरुष अवतरु नागर कुरुवर रतने (185)
रस आधार (93)
रसवन्ता गुणानिवास (127) इत्यादि।
"सिंह सम शिवसिंह भूपति" (9) सँ हुनक शौर्यक वर्णन कए हुनक वदान्यताक कीर्तन
कएल गेल अछि यथा
महोदार (20)
सकल जन सुजन गति (111)
सकल अभिमत सिद्धिदायक (93) इत्यादि।
ताहि सज़् हिनक पिताक नामक कीत्र्तन--
देवसिंहनरेन्द्रनन्दन (8)
गरुड़नराएननन्दन (52),
हिनक छबो पत्नीक उल्लेख, तिथिक उल्लेखक सज़् हिनक पिताक मृत्यु ओ हिनक
सिंहासनाधिरोहणक वर्णन (8), हिनक विजयक वर्णन (9) इत्यादि सब कथाकें मिलाए
शिवसिंहक व्यक्तित्वक एक गोट सुन्दर चित्र अङ्कित भए जाइत अछि। ताहि सज़् हिनक
शरीरक श्याम वर्ण अनेक ठाम अनेक रूपें कहल अछि, यथा,
राजा शिवसिंह रूपनराएन साम सुन्दर काय (34)
सपन देखल हम शिवसिंह भूप
बतिस वरस पर सामर रूप (920)
जकरा पुरुषपरीक्षमे "चारुपाथोदनील", सजलजलदवर्णसुन्दर, कहल गेल अछि।
एहिसँ स्पष्ट अछि जे शिवसिंह श्यामवर्णक सुन्दर कान्तिक नवयुवक छलाह जनिक रूप
मनोमोहक छल अतएव जखन हुनका रसिकशिरोमणि कहबाक भेलैन्हि तखन विद्यापति एहि
वर्णसाम्यसँ बलित कहबाक भए हुनका श्रृज़्र-रसक अधिष्ठातृ देवता वृन्दावन-विहारी कृष्णहिक
अवतार कहि देल। शिवसिंहकें ओ कहल अछि
परतख देव (180)
कान्हरूप सिरि शिवसिंह (77)
अभिनव कान्ह (101)
अभिनव नागर रूपे मुरारि (90);
जनिका केवल ओएह टा नहि समस्त संसार हरिक सदृश बुझए "हरि सरीसे जगत
जानिअ" (41) ओ तें विद्यापति वारंवार हुनका "एकादस अवतारा" (89, 175, 197) कहि कहि
अपन भक्ति प्रदर्शित करैत छथि तथा हुनक रसिकता, श्रृङ्गार प्रवणता, कामकला-कुशलता
व्यञ्जित करैत छथि। ई सब ततेक स्पष्ट अछि, व्यक्त अछि जे एहि प्रसज़् आओर किछु कहब
व्यर्थ।
तथापि एक गोट गीत आओर विचारणीय थिक। गीत संख्या 35 मे केओ रमणी अपन
स्वप्नक समाचार अपना सखीसँ कहैत अछि।
हरि हरि अनतए जनु परचार।
सपन मोए देखल नन्दकुमार।।
परञ्च भनितामे विद्यपति ओहि नागरीकें बुझबैत कहैत छथिन्ह जे
.................अरे वर जउवति जानल सकल भरमे।
शिवसिंह राय तोरा मन जागल कान्ह-कान्ह करसि भरमे।।
आओर ई वरयुवती स्वप्नमे जे स्वरूप देखल (जकरा ओ नन्दकुमार बुझलक) तकर
वर्णन अछि--
नील कलेवर पीत वसन धर चन्दनतिलक धवला।
सामर मेघ सौदामिनि मण्डित तथिहि उदित शशिकला।।
ओहि स्वरूपकें वरयुवती नन्दकुमार मानल से ओकर भ्रम छल। श्यामवर्ण, पीताम्बर,
•ोतचन्दनतिलक-त्रिपुण्डलसित भाल ओ स्वरूप राजा शिवसिंहक छल। केहन मार्मिक रूपसँ
भ्रान्ति प्रदर्शित अछि, केहन चमत्कारक व्यङ्ग्य स्फुट होइत अछि से सह्यदयसंवेद्य अछि,
कहबाक प्रयोजन नहि।
एकर पुष्टि पुरुष-परीक्षासँ सेहो होइत अछि। ओहिमे शिवसिंह वीर लोकनिमे मान्य,
सुधी लोकनिमे वरेण्य, विद्वान् लोकनिमे अग्रविलेखनीय कहि वर्णित छथि जाहिसँ "वीरः सुधीः
सविद्यश्च" ई जे पुरुषक लक्षण एहि ग्रन्थमे प्रतिपादित अछि ताहि तीनूक प्राशस्त्य हिनकामे
कहल अछि तथा हिनक शौर्यक प्रसज़् कहल अछि जे गौड़े•ारक सज़् युद्धमे ओ से यश अर्जित
कएल जे चारू दिशि कुन्दकुसुम सदृश शुभ्र आलोकित छल। परन्तु सबसँ महत्त्वपूर्ण अछि
ओहि ग्रन्थक तृतीय परिच्छेदक अन्तमे उपलब्ध ओ श्लोक जकरा ग्रन्थसँ कोनो सम्बन्ध नहि,
छैक, केवल शिवसिंहक गुणकीर्तन थिक :-
लक्ष्मीपती सर्वलोकाभिरामौ चन्द्रननौ चारुपाथोदनीलौ।
द्वौ पुरुषौ लक्षणौस्तैरुपेतौ नारायणो रूपनारायणो वा।।
एकर प्रथम दुहु चारणमे चारि गोट पद अछि जे चारि गोट लक्षण थिक ओ श्लोकक
उत्तरार्धमे कहल अछि जे एहि चारू लक्षणसँ युक्त दुइए गोट पुरुष छथि, एक तँ पुरुषोत्तम
नारायण ओ दोसर शिवसिंह रूपनारायण। चारू गोट लक्षण श्लेषसँ युक्त अछि जे दुहूमे
चरितार्थ होइत अछि। यथा नारायण छथि लक्ष्मीक पति ओ शिवसिंह 'लखिमादेइरमाने" वारंवार
वर्णित छथि। दुहू सब लोकमे अथवा सब लोकक हेतु सुन्दर छथि
जे कथा गीतमे "परतख देव" वा "परतख नव पँचवाने" वा "तीनि भुवन महि अइसन दोसर
नहि" शब्दें कहल अछि। चन्द्रमाक सदृश लोकलोचनाह्लादकर दुहूक मुख अछि जे कथा गीतमे
"जनि ऊगल नव चन्द" शब्दें कहल अछि अथवा जे कथा दोसर गीतमे ऊपर प्रदर्शित अछि,
शुभ्रत्रिपुण्डक उपमा चन्द्रमासँ, नवचन्द्रसँ देल गेल अछि। तथा घनश्याम तँ नारायणक नामे
अन्वर्थ थिकैन्हि ओ शिवसिंहक "सामर रूप" "साम सुन्दर काय" एहिसँ अभिव्यक्त अछि।
अतएव पुरुष-परीक्षाक एहि श्लोकसँ ओही कथाक पुष्टि होइत अछि जे भनितामे "हरि सरीसे
जगत जानिअ" "अभिनव नागर रूपें मुरारि" "अभिनव कान्ह" अथवा "एकादश अवतारा" इत्यादि
शब्दें कहल अछि। शिवसिंहक रसिकताक प्रसज़्, तहिना, पुरुष-परीक्षाक विदग्धकथामे
विक्रमादित्यक वैदग्ध्यक कथा कहि अन्तमे विद्यापति कहैत छथि जे "साम्प्रतमपि"--एखनहु,
कलावती कविता अथवा कलावती कामिनीक वेत्ता राजा शिवसिंह छथि--"तां वेत्ति राजा
शिवसिंहदेवः"।
एहि कथाक पुष्टि कीर्त्तिपताकासँ सेहो होइत तथा ओहिसँ सम्भवतः ई कथा निर्विवाद
सिद्ध भए जाइत, परन्तु कीर्त्तिपताका जाहि रूपमे उपलब्ध अछि ताहिसँ कोनो प्रयोजन सिद्ध
नहि भए सकैत अछि। हमरा जे कीर्त्तिपताका उपलब्ध अछि तकर श्रृंज़्र भागमे एक गोट श्लोक
जे हमरा सम्पूर्ण पढ़ल भेल अछि तकर आशय अछि जे रामावतारमे भगवानकें सीता-विश्लोषक
कष्ट भोगए पड़लैन्हि तें कृष्णावतारमे भगवान श्रृङ्गारक मूर्त्ति भए अवतीर्ण भेलाह। से जेहने
द्वापरमे भगवान् कृष्ण, तेहने सम्प्रति अहाँ छी। सत्ये
संसारे भोगसारे स्फुटमवनिभुजां श्रीफलं वा किमन्यत्।
एहि श्लोकक "साम्प्रतं तादृशस्त्वम्" मे "त्वं" सँ ककर अभिप्राय से तँ बुझल नहि होइत
अछि--जे पाठ उपलब्ध अछि ताहिसँ शिवसिंहक धरि नहि--परन्तु एतबा तँ स्पष्टे अछि जे
रसिक राजाकें कृष्णाक अवतार कहब विद्यापतिक हेतु कोनो अभिनव कथा नहि भेल। तें
अन्यथा उपलब्ध-प्रमाणक बल पर कहि सकैत छी जे स्वरूपतः, स्वभावतः, चरित्रतः, शिवसिंहकें
कृष्णक अवतार मानि लेब कनेको अत्युक्ति नहि भेल।
एहि प्रसज़् ई शङ्का नहि कत्र्तव्य थिक जे नररूप शिवसिंहकें नारायणक सदृश कहब,
हुनका भगवानक एगारहम अवतार मानि स्तुति करब अनुचित थिक, मिथ्या-स्तुति थिक, धार्मिक
किंवा नैतिक दृष्टिसँ धृष्टता थिक। शिवसिंह साधारण मनुष्य तँ छलाह नहि, ओ राजा छलाह
ओ मनु कहैत छथि जे "महती देवता होषा नररूपेण तिष्ठति"। स्वयं भगवान् गीतामे कहने छथि
जे :
यद्यत् विभूतिमत् सत्त्वं श्रीमदूर्जितमेव वा।
तत्तदेवावगच्छ त्वं मम तेजोंशसम्भवम्।।
राजा शिवसिंह निश्चय विभूतिमान् छलाह, श्रीमान् छलाह, ऊर्जिततम छलाह। हुनका
"प्रत्यक्ष देव" कहब आर्यजातिक राजत्व-भावनाक अनुकूल बुझबाक चाही, प्रतिकूल तँ कहिओ
नहि, विरुद्ध तँ ओ नहिए भेल। ओ तखन एहि "केलि-कल्पतरु" "रायनि मह रसमन्ता" "सकल
कला अवलम्ब" "पुहुबी नव पँचवाने" शिवसिंहकें यदि कोनहु देवताक अवतार कहबाक भेल,
हुनक चरितक समता कोनहु देवताक लीलासँ देखएबाक भेल तँ कृष्णासँ विशेष सज़्त दोसर
कोन देवता भए सकैत छलाह।
अतएव श्रीमजुमदार साहेब हमर एहि कथासँ सहमत नहि होथु परन्तु हम तँ जतेक एहि
विषयक विचार करैत छी ततेक हमर वि•ाास दृढ़ भेल जाइत अछि जे विद्यापति केवल अपन
गीतहिटामे नहि, अन्यत्रहु शिवसिंहकें कृष्णाक अवतार मानैत छलाह। शौर्यमे, वीर्यमे, चातुर्यमे,
सौन्दर्यमे, वर्णमे, रसिकतामे,
कामिनीमनोमोहकतामे, कामकेलिप्रवणतामे, श्रृङ्गारिकतामे, अनेकधा, विद्यापति दुहूक समता
प्रदर्शित कएने छथि। ई सत्य जे सब गीतमे, सब गीतक भनितामे, ई नहि भेटत; शिवसिंह-
नामबला गीतहुमे सब ठाम एकर
उल्लेख नहि अछि। परन्तु तकर प्रयोजनो नहि छैक। एकहु ठाम यदि एहि कथाक स्पष्ट
उल्लेख अछि तँ कविक भाव व्यक्त भए गेल ओ तखन अन्यत्र तँ व्यङ्ग्यरूपें ओकर उपलब्धि
सुगम भए जाएत। तें हम कहने छी ओ पुनः कहैत छी जे विद्यापतिक श्रृङ्गारक गीतमे जतए
शिवसिंहक नाम छैन्हि ततए यदि माधवक उल्लेख अछिओ तँ माधवसँ हमरा शिवसिंहक प्रतीति
होइत अछि। तथा ई सर्वथा काल्पनिक नहि अछि किन्तु स्वयं विद्यापतिक अनेको गीतक
भनितामे, कए गोट गीतहुमे, ई कथा स्फुट अछि। विद्यापतिक शिवसिंह वस्तुतः रूपनारायण
छलाह तथा विद्यापति हुनका नर-रूपमे नहि, नारायणक रूपमे प्रत्यक्ष-देव मानैत छलाह,
प्रत्यक्ष-देव आनन्दकन्द कृष्णक एकादश अवतार कहि हुनका अमर कए गेल छथि।

robotstxt: allowed

filter: keep


text:
Wednesday, 20 January 2016
पद्य - १३८ - उल्लू (बाल कविता)
उल्लू (बाल कविता)
रातिमे कचबच कचबच करइछ,
नाम ओकर कचबचिया छै ।१,२
ई नञि दूर देश केर प्राणी,
अपनहुँ ठाँ बारहमसिया छै ।।
आँखि ओकर दुहु गोल - गोल,
गोलका भाँटा केर तरुआ सनि ।
नाक सपाट आ लोल सुकुच्ची,
आँखिक सोझाँ मड़ुआ सनि ।।
दुनिञा अचरजसँ देखै छै,
ओ दुनिञाकेँ अचरजसँ ।
राति इजोरिया खौंझाएल मन,
निन्न जँ टूटल कचबचसँ ।।
आँखि एकर किछु खास बनल छै,
रातिमे सभ किछु देखबा लए ।३
दिनुका इजोत चोन्हराए आँखि,
छै बनल ने दिनमे देखबा लए ।।
गर्दनि छै सेहो किछु विशेष,
ओ घूमि जाइत छै चारू कात ।४
इएह सब देखि कऽ लोक कहैए,
एक्कर भूत - परेतक साथ ।।
राति इजोरिया साँझक झलफल,
मूँह लागए जेना हो लुच्चा ।
मूँहक भाव - भंगिमा गजबे,
कहबै तेँ ओ मूँहदुस्सा ।।१
अपना सभक समाजमे मूर्खक,
उल्लू बनि गेल छै पर्याय ।
दिन सूतए छै, राति जागए छै,
तेँ एहेन कहबी छै भाय ।।
संकेत आ किछु रोचक तथ्य -
१ - मूँहदुस्सा, कचबचिया आदि मैथिलीमे उल्लू (OWL) केर पर्यायी नाम अछि ।
२ - “कचबचिया” नाम मैथिलीमे उल्लूक अतिरिक्त एकटा आन चिड़ै लेल सेहो प्रयुक्त होइत अछि । एहेन शब्द जकर अलग−अलग स्थान पर अलग−अलग अर्थ हो वा अलग−अलग चीजक बोध करबैत हो मैथिलीमे अनेकार्थक शब्द कहबैत अछि । दू अलग−अलग तरहक चिड़ै केर बोध करएबाक कारण “कचबचिया” शब्द अनेकार्थक भेल ।
३ - उल्लूक आँखि बहुत कम प्रकाशमे देखबाक हेतु समायोजित रहैत अछि । तेँ ओकर बनावट किछु विशिष्ट होइत अछि । उल्लूक आँखि कम प्रकाशमे दूरक वस्तुकेँ देखबा लेल बनल अछि आ ताहि कारणेँ ओ अपना लऽगक (आँखिसँ किछु सेन्टीमीटरक परिधिमे) वस्तुसभकेँ एकदम्मे नञि देखि सकैत अछि ।
४ - उल्लूक गर्दनि मे १४ टा ग्रीव कशेरुक हड्डी (CERVICAL VERTIBRAE) होइत अछि जखनि कि मनुक्खमे मात्र ७ टा । मनुक्खक गर्दनि मात्र करीब १७० सँ १८० डिग्री धरि घुमि सकैत अछि जखनि कि उल्लूक करीब ३४० सँ ३५० डिग्री धरि । तेँ उल्लू एक ठाम बैसल - बैसल अपना शरीरकेँ बिना हिलएने - डोलओने, बस अपन गर्दनि घुमा कऽ अपन आगाँ आ पाछाँ सेहो देखि सकैत अछि । रातिमे विचरण करबाक कारण रात्रिचर अछिए । इएह अद्भुत गुणसभक कारण मनुक्ख ओकरा भूत-परेतक पर्याय मानैत अछि ।
मैथिली पाक्षिक इण्टरनेट पत्रिका “विदेह” केर 193म अंक (01 जनबरी 2016) (वर्ष 9, मास 97, अंक 193) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
सत्येंद्र कुशवाहा पटना सिटी केर रहिवासी छलाह। ओ भाजपा केँ विधान पार्षद सहित उत्तर प्रदेश भाजपा केँ सह प्रभारी सेहो छलाह। मुख्यमंत्री नीतीश कुमार कुशवाहा केरनिधन शोक संवेदना व्यक्त केलनि। मुख्यमंत्री अप्पन शोक संदेश मे कहलनि कि ओ एक कुशल राजनेता एवं कर्मठ समाजसेवी छलाह। हुनकर निधन सँ नहि सिर्फ राजनीतिक बल्कि सामाजिक क्षेत्र मे सेहो अपूरणीय क्षति भेल अछि।
हुनकर निधन से पार्टी मे शोेकक लहर दौड़ गेल अछि। उपमुख्यमंत्री सुशील कुमार मोदी हुनकर निधन पर शोक व्यक्त करैत ऐहिकेँ पार्टीक अपूरणीय क्षति बतौलनि। कुशवाहा केर पार्थिव शरीर आय भोर 11.30 मे भाजपा कार्यालय लाओल गेल, जता भाजपा नेता आओर कार्यकर्ता सभ हुनकर अंतिम दर्शन केलनि।
बिहार बीजेपी केँ प्रेसिडेंट नित्यानंद राय कहलनि कि बिहार विधान परिषद् केँ सदस्य सत्येंद्र कुशवाहा पार्टीक कर्मठ, जुझारू नेता छलाह। हुनकर निधन पार्टीक लेल अपूरणीय क्षति अछि।


text:
बताओल जे रहल अछि कि दाऊफिन एन3 हेलिकॉप्टर मुंबईक जुहू सँ भोर 10:20 पर उड़ान भरने छल। हेलिकॉप्टर क' 10:58 पर लैंड होयबाक छल। सूत्र सभक मुताबिक भोर 10:30 बजे एटीसी आओर हेलिकॉप्टरक बीच संपर्क टूटी गेल। हेलिकॉप्टर पर सवार 7 मे 5 लोग ओएनजीसी केँ कर्मचारी आओर दू पायलट छल। कर्मचारी सभ काज पर जे रहल छल।
नौसेना द्वारा हेलिकॉप्टरक तलाश लेल स्टील्थ पनडुब्बी आईएनएस टेग तैनात कायल गेल अछि। संगहि टोही विमान पी8आई केँ सेहो खोज करबाक लेल लगा देल गेल अछि।
अपने क' बता दी कि समुद्र मे ओएनजीसी के ऑयल फील्ड धरी कर्मचारी सभकेँ ल' जेबाक दौरान पहिनो कैको हादसा भ' चुकल अछि। बरख 2003 मे सेहो एक हेलिकॉप्टर अरब सागर मे हादसा केर शिकार भेल छल। जाहिमें ओएनजीसी के 23 कर्मचारीक मौत भेल छल। ऑयल फील्ड मे ओएनजीसी अप्पन सैंकड़ों कर्मचारी केँ तैनात राखने अछि। हुनका सभके ल' जेबाक लेल हेलिकॉप्टरक उपयोग कायल जायत अछि।


text:
बिस्फी में आईटीआई कॉलेज खुलत. बिस्फी के नई जानय छ ? बिस्फी अपन मैथिली के महिकवि विद्यापतिजीक जन्मस्थान अछि. मैथिली के आई जे ई स्थान दुनिया भर में मिलल अई ओहि में सभसं बेसि योगदान विद्यापतिजी के छैन. बिस्फी मधुबनी जिला में पड़य छै... कवि कोकिल विद्यापति जी कहने छथिन्ह देसिल बयना सबजन मिट्ठा...यानी अपन भाषा...बोली सभ सं मधुर होइछ. आओर आब हुनकर गाम बिस्फी में आईटीआई खुलत ई बड़ खुशी के बात अछि. बिस्फी हमर गाम सं कनिए दूर अछि... कई बेर जाई के मौका मिलल अछि. मुदा हुनकर डीह उपेक्षित परल अछि. चलु देर सं सही आखिरकार सरकार के नींद त खुलल.
असल में बिस्फी में एहि बुध आ गुरुवार दिन विद्यापति स्मृति पर्व समारोह मनायल गेल... सांस्कृतिक कार्यक्रम भेल... नेता सभ अयलाह... भाषणबाजी भेल... मुदा एकटा नीक बात ई भेल जे मुख्यमंत्री नीतीश कुमार सेहो अयलाह... आओर अयलाह पर एहिठामक हालत देखि दुखि भेलाह . ओ कहलथिन्ह जे विद्यापति डीह के पर्यटक स्थल बनाबय लेल हर संभव प्रयास कएल जाइत. ओ कहलथिन्ह जे हम एहि पवित्र भूमि के नमन करय छी जतय कि विद्यापति जैसन महाकवि के जन्म भेल छलन्हि. अहि अवसर पर ओ सभ जाति... धर्म के लोक के हर साल विद्यापति पर्व समारोह खुब उत्साह सं मनाबय के लेल कहलथिन्ह.
अपन भाषण में मुख्यमंत्रीजी ई घोषणा कयलथिन्ह जे बिस्फी में जल्दीए आईटीआई खुलत.. एकर साथ ओ एहि ठाम विद्युत उपकेन्द्र सेहो खोलबाक बात कहलथिन्ह. विद्यापति स्मृति पर्व समारोह में मुख्यमंत्री के संग उप मुख्यमंत्री सुशील कुमार मोदी, पूर्व केंद्रीय मंत्री डा सीपी ठाकुर, हुकुमदेव नारायण यादव सेहो आयल छलाह. ठाकुर जी कहलथिन्ह जे ओ सभ मिलि कए मिथिलांचल आओर मैथिली के विकास के लेल प्रयाल कए रहल छथि.
ओना एकटा बात आओर छै जे बिहार के नौ जिला में जल्दीए पॉलिटेक्निक कॉलेज खुलत...ई कॉलेज मधुबनी... सीतामढ़ी... शिवहर... मधेपुरा... अररिया... सुपौल... कटिहार... पूर्वी चम्पारण आओर पश्चिमी चम्पारण जिला में खुलत. अखन बिहार में तेरह टा पॉलिटेक्निक कॉलेज अछि


text:
Saturday, 30 April 2016
पद्य - १७७ - गेंड़ा (बाल कविता)
गेंड़ा (बाल कविता)
केहेन अजगुत जीव ! − पहिरने “सूट - सफारी” ।
लागय सेना केर वर्दीमे भागल वर्दीधारी ।।*१
नाकक ऊपर सिंघ एगो या दूगो*२ छै जनमल ।*३
सिंघक*४ वार - प्रहार जेना तरुआरिक सनकल ।।*५
बास ओकर, घास संगहि क्षेत्र दलदली ।*६
देखितहिं देरी सिंहहुमे मचि जाइछ खलबली ।।*५
घासहि खा कऽ जिबैत अछि ई जीव शाकाहारी ।
निर्मम वध कऽ रहल एकर सिंघ केर व्योपारी ।।*७
भारत केर उत्तर आ पूब दिशि एकरहि राज छै ।
काजीरंगा - जलदापाड़ा - दुधवामे सोराज छै ।।*८
नेपालक परसा - चितबन - बर्दिया भूटानमे ।
भारतीय गेंड़ा बाँचल छै, एहने किछु सुठाममे ।।*८
कहियो सौंसे बास छलै - सिन्धुसँ दिहांग धरि ।*९
आब तँऽ बूझू बाँचल छै बङ्ग ओ असाम धरि ।।
एकसिंघी भारत - नेपाल - भूटान आ जावा ।
दूसिंघी - गेंड़ा भेटैतछि अफ्रिका - सुमात्रा ।।*१०
संकेत आ किछु रोचक तथ्य -
*१ - गेंड़ाक शरीर पर चमरीक मोट सुरक्षात्मक स्तर होइत अछि जकर मोटाई डेढ़सँ पाँच सेन्टीमीटर धरि भऽ सकैत अछि ।
*२ - “एगो” आ “दूगो” क्रमशः “एक गोट” आ “दू गोट” केर संक्षिप्त रूप थिक । ठीक तहिना जेना कि अंग्रेजीक RHINO शब्द RHINOCEROS केर संक्षिप्त रूप ।
*३ - गेंड़ाक नाकक ऊपर एक या दू टा सिंघ होइत अछि ।
*४ - श्रृंग (तत्सम) > सिंग (अर्ध तत्सम) > सिंघ (तद्भव), संगहि एकसिंगही = एकसिंघी = एक सिंग/सिंघ बला । सिंघ शब्द सिंह केर तद्भव स्वरूपमे सेहो प्रयुक्त होइत अछि । एहि तरहेँ सिंघ शब्द मैथिलीमे तद्भव शब्द भेल आ अनेकार्थक शब्द सेहो कारण एकर दू टा भिन्न अर्थ होइत अछि - पहिल श्रृंग (HORN) आ दोसर सिंह (LION) ।
*५ - सिंघ केर उपयोग गेंड़ा अपन सुरक्षा लेल करैत अछि । सिंघ जखन पैघ भऽ जाइत अछि तँऽ ओ एतेक मजगूत भऽ जाइत अछि कि ओकर प्रहारसँ गेँड़ा कोनहु मजगूत गाछकेँ सेहो तोड़ि सकैत अछि । एहि सिंघक प्रहारसँ बाघ - सिंह सेहो डऽर मानैत अछि ।
*६ - गेंड़ा शाकाहारी प्राणी अछि । दलदली क्षेत्र − जकर आस-पास घासक प्रचूरता हो − से गेंड़ाक प्राकृतिक आवास क्षेत्र होइत अछि ।
*७ - गेंड़ाक सिंघ केर तश्करी होइत अछि आ ताहि कारणेँ ओकर निर्मम अवैध हत्या कएल जाइत अछि ।
*८ - भारतीय गेंड़ा पहिने सम्पुर्ण उतरबारी भारतक जंगलमे पाओल जाइत छल पर आब सिर्फ किछु सुरक्षित अभ्यारण्य या निकुञ्जमे बाँचल अछि ।
*९ - “दिहांग” नदी - अरुणाचल प्रदेशमे “ब्रह्मपुत्र” नदी केर नाँओ ।
*१० - भारत, नेपाल, भुटान, म्यांमार आ जावामे प्राकृतिक रूपसँ पाओल जाए बला गेंड़ाक नाकक ऊपर मात्र एक टा सिंघ होइत अछि जखनि कि अफ्रिका महादेश आ सुमात्रामे पाओल जाए बला गेंड़ाक नाकक ऊपर दू टा सिंघ होइत अछि ।
दू आखर हुनिका लेल जनिका “सिंग” केर एवजमे “सिंघ” नञि रुचैत हो -
(एहि अंशकेँ प्रकाशित करबाक वा नञि करबाक पुर्ण अधिकार सम्पादक महोदयकेँ छन्हि । चाहथि तँऽ ओ एहि अंशकेँ बालानां कृतेसँ अलग आन ठाम कतहु स्थान दऽ सकैत छथि ।)
Ø “सिंग” सही कि “सिंघ” ? - एहि तरहक प्रश्न करब अनुचित ।
Ø भाषाशास्त्री लोकनिक एहि तरहक प्रश्न गलत ओ अपुर्ण अछि ।
Ø प्रश्न होयबाक चाही कि “सिंग” आ “सिंघ” जँ दुहु मैथिलीक शब्द थिक तँ ओहिमे भाषाशास्त्रीय दृष्टिकोणसँ की अन्तर ?
Ø अथवा, प्रश्न होयबाक चाही कि ओ दुहु शब्द भाषाशास्त्रक कोन आधार पर मैथिलीक शब्द भेल ? (एहि प्रश्नक उतारा हम ऊपरमे देबाक प्रयास कएल अछि) ।
Ø हम आओर अहाँ अपना मान्यताक आधार पर के होइत छी सही-गलत केर प्रमाण पत्र देनिहार/रि ?
Ø मैथिलीक जँ वास्तवमे हित चाहैत छी तँऽ मैथिलीक भाषाशास्त्री ओ व्याकरणाचार्य लोकनिकेँ आन भाषाक भाषाशास्त्री ओ व्याकरणाचार्य लोकनि जेकाँ समावेशी होअए पड़तन्हि आ “एकहरबा वा एकढ़बा” बनबाक प्रवृत्तिक त्याग करए पड़तन्हि । ठीक तहिना जेना अंग्रेजी मे COLOUR सेहो सही अछि आ COLOR सेहो सही । LEUCOCYTE सेहो सही अछि LUCOCYTE सेहो सही आ LUKOCYTE सेहो सही ।
Ø आनहु भाषा यथा हिन्दी, भोजपुरी, मगही, मराठी, बाङ्ग्ला आदिमे ई समावेशी नीति अपनाओल जा रहल अछि । यथा हिन्दीक एकटा उदाहरण नीचाँक दुहु चित्रमे देखू -
Ø केओ कहैत छथि हम मात्र संस्कृतनिष्ठ शब्दकेँ मैथिली मानैत छी । केओ कहैत छथि हम मात्र “स” कें मैथिली बुझैत छी “श” आ “ष” केँ नञि । यौ (अओ,औ) ! अहाँक अहाँक मानब ओ बूझब अहाँक अप्पन मोनक बात छी, ओ सभ पर नञि थोपल जा सकैत अछि । जँ सएह करबाक छल तँऽ कथी लेल “मैथिली वर्णमाला”केँ मैथिली व्याकरणमे स्थान देल आ ताहि वर्णमालामे “श” ओ “ष” किएक विराजित अछि ? आओर किएक पढ़बैत छिऐ जे उद्गमक आधार पर शब्द मुख्यतः चारि प्रकारक होइत अछि - तत्सम, तद्भव, देशज ओ विदेशज ?
Ø कोनहु जिबैत भाषा सतत प्रवाहमान नदी जेकाँ होइत अछि । ओएह नदी जिबैत अछि जे सतत प्रवाहमान होइत अछि आ अपना दुहु किनारीक माटिकेँ काटि अपनामे भँसिआए (भँसिआऽ), अपना धारक संग बहाए (बहाऽ) आगाँ बढ़बाक सामर्थ्य रखैत अछि । जाहि नदीमे से सामर्थ्य नञि ओ क्रमिक रूपेँ सुखाए (सुखाऽ) जाइत अछि आ अन्ततः मृत भए (भऽ) जाइत अछि ।
Ø कोनहु जिबैत भाषाक व्याकरण सतत समावेशी होइत अछि आ कालक्रमेण धीरे-धीरे ओहिमे किछु-किछु सकारात्मक परिवर्तन होइत रहैत अछि । शेक्सपियरकालसँ एखन धरिक अंग्रेजी व्याकरणक अध्ययन अपने कऽ सकैत छी ।
मैथिली पाक्षिक इण्टरनेट पत्रिका “विदेह” केर 199म अंक (15 अप्रील 2016) (वर्ष 9, मास 100, अंक 199) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
घरवास
चारि
बजे भोरेसँ दुनू भाँइओं ‘नवीन आ किशोर’ आ दुनू दियादिनीओं ‘मणिका आ प्रेमा’ आ
माइओ ‘कमला काकी’ ओछाइन छोड़ि-छोड़ि उठि चारू दिसक काजमे जुटि गेल। चारू दिसक
काजक माने अँगना-घर बाहरैसँ लऽ कऽ फूल तोड़ब, ठाँउ करब, माल-जालकेँ घरसँ बाहर करब
इत्यादि इत्यादि। तैसंग अगिला काज करैले सेहो अपनाकेँ तैयार केने। ओछाइनपर
पड़ल सुवल काका मने-मन सोचथि जे आइ केम्हर सुरूज उगला जे सभ किछु बदलल-बदलल
बूझि पड़ैए। आन दिन अपने छह बजेमे ओछाइन छोड़ै छेलौं तँ देखै छेलौं जे सभ ओछाइनियेँ
धेने अछि आ आइ की बात छिऐ जे चारि बजे भोरेसँ सभ बीन-बीन केने घुड़ैए। सुवल
काकाकेँ बूझल नै जे आइ घरवास छी, बुझलो केना रहितनि, घरमे जखनि रहिते छथि तँ
बास की भेल? मुदा मनकेँ थामि रखने छथि जे कियो किछु पूछत तखनि ने किछु बाजब।
भने ओहो सभ बुझैए जे सुतले छथि। मुदा कमला काकीकेँ चुप भेल नै रहल गेलनि, रहलो
केना जैतनि? सभ घरवासक ब्योंतमे लागल आ हिनका कोनो धनियेँ
ने। दरबज्जापर आबि पतिकेँ उठबैत बजली-
“घरमे धुमसाही काज अछि आ अहाँ अखनि तक सुतले छी।”
एक
तँ भिनसुरका समए तैपर पत्नीक दुतकार सुनि सुवल काका बजला-
“कोन धुमसाही काज घरमे आएल आ हम बुझबो ने केलौं।”
पतिक
बात सुनि कमला काकीकेँ जेना अस्सी मन पानि एक्केबेर मनमे पड़ि गेल होन्हि तहिना
भेलनि। जे घरक सिरिष
छथि हुनके नै बूझल छन्हि, कहू ई केहेन भेल। हम पत्नीए भेलियनि, नवीन आ किशोर
बेटे भेलनि, पुतोहुकेँ छोड़लो जा सकैए, मुदा जइ परिवारमे घरक सिरिषकेँ पत्नीए
आकि बेटे नै पुछ करनि हुनक मन केहेन कलपैत हेतनि। फेर नजरि अपनापर पड़लनि।
दुनू बेटा तँ सहजे अपना-अपना काज-रोजगारमे लगल रहैए, अपनो काज आ धियो-पुतो, परिवारोक
चिन्ता करए पड़ै छै, बिसरिओ गेल हएत।
बिसरबो कोनो अनरगल नहियेँ भेल। काज-उदेममे बौड़ा गेने अहुना होइ छै, नीको काज
नजरिसँ उतरि जाइ छै, मुदा अपने तँ से नै छी। घरे-अँगनामे रहैवाली छी, तखनि जँ
एना भेल तँ अपनाकेँ दोखी होइसँ केना बँचा सकै छी। मुदा अपन दोखो मानैक सोभाव तँ
लोकमे एहेन अछिए जे घोरन आकि चुट्टी जकाँ जेतए पकड़त ओ पकड़नइ रहि जाएत, भलहिं
अधडड़ेरेपर सँ किए ने टूटि, जान गमा लिअए। तहिना कमलो काकीकेँ भेलनि। बेटा दिससँ
नजरि उतारि पुतोहु दिस देलनि। कोनो कि हमहींटा आँगनमे रहै छी, बुढ़-पुरान भेलौं,
बिसरिओ गेल हएब मुदा ई दुनू ‘पुतोहु’ तँ से नै अछि। तहूमे जाबे घरक भार दुनू
परानीपर छल, जइमे बेटा-बेटीक सेवा, पढ़ौनाइ-लिखौनाइसँ लऽ कऽ बिआह-दानक छल, से तँ
निमाहबे केलौं, आब तँ ओ सभ अपने करबारी भेल तखनि हमरा कोन मतलब अछि जे अनेरे
दोखी बनब। अपनाकेँ निरदोख बूझि कमला काकी बजली-
“दुनू भाँइओं आ दुनू पुतोहुओक बीच हमहूँ छेलौं तेहीमे विचार भेल जे एकादसीए
दिन घरवासो लऽ लेब आ किछु उधवो-बाधव कऽ लेब।”
सुवल
काका काजक पारखी तँए मुँहक ओते महत नहियेँ दथि मुदा चालि-ढालिसँ आगम बुझिते
रहथि। नजरि ओइठाम गरौने रहथि जे काज नीक करए आकि अधला मुदा समैकेँ जँ काजमे
लगौने रहल तँ काजे ओकरा सीखबैत रहतै जे नीक केना होइ छै आ अधला केना। तँए मन
समगमपर सुवल कक्काक रहबे करनि। तहूमे चारिमपनक पत्नी आ भिनसुरका समए सेहो परि
लागिए गेल रहनि बजला-
“मर, ई की भेल, जइ घरमे रहिते छी तइ घरक बास हएत! खैर जे हउ। आरो की सब
हएत?”
‘आरो
की सब हएत’ पाछूसँ बाजल रहथि तँए कमला काकीक ऊपरक मनमे खुशी भेलनि, मुदा जखनि
पछिला बातक सोर पकड़ि पाछू दिस बढ़ली तँ मन धुमनाइन हुअ लगलनि। धुमनाइनक माने
आगिपर देल धुमनक सुगंधो आ धुमनाहा आमक जे सुआद होइ छै सेहो, दुनू कमला काकीकेँ मन
पड़लनि। एके रस्तामे कटारिओ आ टाटो लगौल रहत तँ चलनिहारकेँ ओइठाम अँटकि आगूक
रस्ता जहिना हियाबऽ पड़ै छै। तहिना कमला काकी हियबैत बजली-
“जेठका बेटो आ जेठकी पुतोहुओकेँ बहूदिनसँ मनमे छेलै जे चौपहरा पूजा करब।”
एक
तँ सत्-नारायण भगवानक पूजा तहूमे चौपहरा, सुनि सुवल कक्काक मन गद्-गद् होइत जान्हि
मुदा कमला काकीक परेशानी बेसियाएले जाइत रहनि। बसियेबो केना ने करितनि, परिवारक
तिमुहाँनीपर बैसल ने कमला काकी छेली। एक दिस पिता-पुत्रक बीच, दोसर- माए-बेटाक
बीच, तेसर- पति-पत्नीक बीच। दूटा बाँसकेँ कनोतब असान होइ छै, मुँह मिला कऽ बान्हि
देबै, मुदा तीनटा बाँसकेँ कनोतब माइए सन कलाकार बान्हि सकै छथि, मुदा गर लगबैमे
तँ किछु नजरिक काज पड़िते छै तँए कमला काकीकेँ गर अँटबैमे कनी-मनी परेशानी
होइते रहनि। काकीक परेशानी देखि सुवल काका बजला-
“जेठजन आ जेठजनीक विचारसँ ने चौपहरा पूजा हएत, आ छोट जनक?”
जेठ
छोट सुनि कमला काकीक विचारलाहा काज फुड़फुड़ेलनि। फुड़फुड़ाइते बजली-
“जेठ जन-जनीक तँ एकमुहरी विचार भेल चौपहरा पूजा, मुदा छोट जन-जनीक बीच
मन-भेद भऽ गेल।”
‘मन-भेद’
सुनि सुवल कक्काक मन सेहो फुड़फुड़ेलनि। अकचकाइत बजला-
“की मन-भेद भेल?”
पतिक
जिज्ञासा देखि कमला काकी माए-बेटा आ सासु-पुतोहुक सीमापर ओझरा गेली। ओझरा ई गेली
जे दुनू दियादिनीक अपन माए तँ हमरे ने पुतोहु बना बेटीकेँ पठौलक। जँ पुतोहु जनीक
मनमे किछु कमना हेतनि तँ ऐ घरमे नै पुड़तनि, तँ आन घरमे थोड़े पुड़तनि। दोसर
दिस ईहो होन्हि जे बेटा-बात पुतोहु सोझा-सोझी नै मानि रहल अछि, तखनि एहेन
पुरुखकेँ टीक पकड़ि झुलौत की नै। असमंजसमे कमला काकीकेँ पड़ल देखि सुवल काका,
सम्हारैत बजला-
“अनेरे अहाँ मनकेँ विसविसाइन-विसविसाइन
केने छी, ओकरे सबहक ने घर छिऐ तइले अहाँ किए एते तबाह छी।”
अंतमे................................................................................
जादूगर
जहिना अपन खेल पसारैसँ पहिने देखिनिहारकेँ नजरि बन्न कऽ दैत तहिना भावुक
प्रेमाक नजरि बन्न भऽ गेल। कल्पना लोकमे पहुँच सासुक नजरि निहारि बुदबुदाएल-
“कियो पागल कहए आकि दिवाना, मुदा धरती तँ बादले बुझैए।”
समए
मंगैत बाजलि-
“माए, काज केतौ पड़ाएल जाइ छै, ओ तँ गुड्डी जकाँ अकासमे उड़ै छै, लपेटाक
संग केना लपेटबै ओ तँ उड़ौनिहारेक काज भेल किने?”
ओना
सुवल काका दरबज्जेपर सँ प्रेमाक बात सुनि नेने रहथि तँए बुझैमे केतौ बेवधान नै
रहनि, मुदा एते तँ शंका मनमे उठिए गेल रहनि जे जइ माध्यमसँ जवाब औत, ओइमे किछु
नून-मिरचाइ मिलाएले रहत। तँए अपना ढंगसँ बुझैक अछि। सएह भेल। कमला काकी
प्रश्नोत्तर करैत पतिकेँ कहलखिन-
“कनियाँक मन बड़ खुशी देखलियनि।”
पत्नीक
बातकेँ सुवल काका चौपेत कऽ मनमे रखि आगूक किरिया दिस नजरि फेकलनि। मनमे
उठलनि प्रेमाक प्रेमिल विचार। एते पैघ आराधनाक साहस। अदौसँ ‘जखनि साग आश्रित
मनुख छल, तहियासँ लऽ कऽ बर-बरी धरिक जुटान, जे दलि-उसनासँ बर-बरी बनैमे
पचीसो-पचास हजारक जिनगी पौने अछि, जे कुशियार चीनी बनैमे हजारो बरख खेलक, एतेक
जुटान बाल-बोधक खेल छी। देखा चाही, केनिहारिकेँ?
आराधनाक
अनुकूल वातावरण भेटनौं प्रेमा औगताएल नै। चुप्पी साधि, पहिने भोजक विचार केलक। भोजक विचार ई
जे, भोज्य-पदार्थ बढ़ने भोजन विपरीत दिशामे बढ़ने अवघाती बनि गेल अछि। अधिक
भोज्य पदार्थ अनुकूल-प्रतिकूल गुणोक तँ समावेश भाइए जाइए। तैसंग ईहो तँ होइते अछि
जे हमरा सन चारिम सीढ़ीक लोक, एते एकत्रित केना कऽ सकत। नान्हिटा अँचारे अछि
फल-फलहरीसँ लऽ कऽ तीमन-तरकारीक संग सागो-मुरै धरिक बनल अछि। सागेकेँ की कहबै? बरहमसिया
छी, मुदा एके साग बारहो मास थोड़े हएत। अपन-अपन समैक संग ने रंग पकड़ने अछि। जँ
से नै अछि तँ ललका ठढ़िया रंग-बदलैत बेदरंग होइत हरिअर होइत उज्जर भऽ भुल्ला
कहबए लगैए। अगममे बहैत प्रेमा अपन विचारकेँ दोसर दिस मोड़लक। मोड़लक ई जे एते
वृहत पदार्थक बीच जँ गोटे चितकाबर भऽ जाइए, तइले एते लोक ढोल किए पीटैए। ओकर
नौतिकता अहीमे छै, पचासो विन्यासक बीच पेट नै भरलै। यएह छी मिथिलाक गौरव जे
खाइकाल नै बाजी। एहेन समाजमे नीको काज तँ अधले दिस बढ़ि जाइए। तखनि? तखनि किछु ने, जे जुड़त तइसँ मनकमना पुड़ाइए लेब। ने समाज केतौ पड़ाएल
जाइए आ ने अपने केतौ पड़ाएल जाइ छी। जिनगी रहत तँ दिनकेँ के कहए जे मिनटो-क्षण
परीछेक घड़ी रहैए। तइले एते मनमे घमरथने किए।
प्रेमाक
आराधनाक भोजक परीछा सेहो भाइए गेल।
भोजक
दस बजे राति, सभ काज समाप्त भऽ उसरि गेल। सभ कियो अपन-अपन ओछाइनपर पहुँच गेल।
सुवल काका, काकीकेँ पुछलखिन-
“पचास बर्खक संगी तँ अोहूँ भेलौं किने, ऐबेरक घरवास कैअम छी?”
पतिक
प्रश्न सुनि कमला काकी जिनगीक पछिला छोर पकड़ि पाछू मुहेँ ससरैत सासुरक पहिलवास
लग पहुँच गेली। पहुँच गेली ओतए जेतए पहिल दिन गाममे प्रवेश केली। यएह देह छी,
तीनटा टटघर आ एकटा भीतघरमे बसै छेलौं, तेहेन रौदी भेल जे घर छारल नै गेल। तीन सालक
अँटकल पानि डूम्मा बरिसल। एकोटा घर दढ़ नै रहल जेतए चैनसँ रहि सकितौं। मुदा
समए बदलल, नार हटा खपड़ा देलिऐ। निच्चाँ भीत ऊपर खपड़ा, सतासीक बाढ़िमे भीते
खसि पड़ल। जिनगीमे अहिना सभ दिनसँ होइत एलैए, मुदा आइक परिस्थितिकेँ
अनुकूल जिनगी बनबैक खगता तँ अछिए।
खपड़ाक
पछाति भीतघरो आ टटघरोपर एस्वेस्टस चढ़ौला पछातिक घरवास सुवल काका आ कमला काकीक
छेलनि। तँए मनमे ओते उत्सुकतो नहियेँ। मुदा ई तँ खुशी भेबे केलनि जे अपना
अछैते अगिलोक बास भेल।¦४,८८४¦
२६ सितम्बर २०१४


text:
हाथ स निकलि सकैत अछि 25 करोड़ क योजना
पटना/भागलपुर : भागलपुर जिलाक कहलगांव मे हैंडलूम पार्क लगबाक संभावना लगभग खत्म भेल जा रहल अछि। हैंडलूम पार्क लेल कहलगांव मे जे जमीन बियाडा तय केने छल ओ उद्यमी कए नहि दिया सकल। हैंडलूम पार्क करीब 25 करोड़ क योजना अछि। एकरा वाणिज्य मंत्रालय सेहो स्वीकृति प्रदान क देने अछि। पार्क स्थापित करबाक समय सीमा लगभग समाप्त भ रहल अछि। एहन मे जतए भागलपुर मे एहि परियोजना लेल जमीन उपलब्ध नहि भ सकल ओतहि आब एकरा लेल आनठाम जमीन ताकल जा रहल अछि। ओना बिहार स इ प्रोजेक्ट छूटबाक आशंका क बीच आयोजक सब वाणिज्य मंत्रालय कए पत्र लिखलथि अछि जे ओ हैंडलूम पार्क लेल जिला मे दोसर जमीन ताकि रहल छथि। एहन मे प्रोजेक्ट लेल किछु आओर समय देल जाए।
हैंडलूम पार्क इंफ्रास्ट्रक्चर डेवलपमेंट कंपनी क निदेशक एनके सिंह बिहार सरकार क उद्योग विभाग स अनुरोध केलथि अछि जे ओ हैंडलूम पार्क लेल जिला मे दोसर जमीन दथि। किया त जखन इ प्रोजेक्ट क स्वीकृति भेटल छल तखन बिहार सरकार जमीन क उपलब्धता क वचन देने छल। एहि आधार पर कंपनी चाहैत अछि जे 25 एकड़ जमीन बिहार सरकार उपलब्ध करा दिये। ओ कहला जे समय बीतला क बाद कंपनी कए आब कहलगांव आ बियाडा स मोह भंग भ चुकल अछि आ जिला मे दोसर ठाम जेबाक फैसला ल चुकल अछि। ओ कहला जे वाणिज्य मंत्रालय जखन एकर स्वीकृति देने छल तखन शर्त रखने छल जे दू सालक भीतर प्रोजेक्ट क स्थापना भ जेबाक चाही, समय बीत गेल एखन धरि जमीन तक नहि भेट सकल अछि, प्रोजेक्ट की पूरा होएत। सिंह कहैत छथि जे आन जिला मे सेहो ओ अपन परियोजना कए नो प्रॉफिट, नो लॉस पर आधारित रखताह। एहि स बुनकर कए फायदा भेटत। भागलपुर हैंडलूम उद्योग मे काफी पाछु चल गेल छल, पार्क क स्थापना स एहि मे नव जान आबि सकैत छल। एहि प्रोजेक्ट मे केंद्र सरकार दिस स 70-75 फीसद सब्सिडी क प्रावधान अछि। सिंह दावा केलथि जे भूमिहीन किसान हैंडलूम पार्क आ प्रोजेक्ट क विरोध मे नहि छल, एकर पाछु किछु आओर कारण रहल। दोसर दिस हैंडलूम लेल कहियो विख्यात रहल मधुबनीक पंडौल औद्योगिक परिसर मे हैंडलूम पार्क लेल जमीन देबाक मांग जोर पकडि रहल अछि। रालोसपा क नेता राम कुमार झा क कहब अछि जे सरकार लग अगर भागलपुर मे जमीनक अभाव अछि त एहि परियोजना कए मधुबनी कए द देल जाए। श्री झा कहला जे मधुबनी हैंडलूम पार्क लेल उपयुक्त जगह अछि आ अगर एहि जिला कए इ परियोजना भेटैत अछि त पंडौल एक बेर फेर हैंडलूम बाजार मे अपन उत्पाद स विख्यात भ जाएत। संगहि जिलाक बुनकर कए सेहो फायदा पहुंचत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
महिला संस्कृति रक्षण केर संवाहिका छथि। ई परम्परा सनातनसँ शाश्वत अछि। संस्कृति अगर लोक संस्कृति हो तँ महिला लोकनिकेँ लगभग एकाधिकार भऽ जाइत छन्हि। जइ कार्य, संस्कार, रीति इत्यादिकेँ शास्त्रीय परम्परा द्वारा महिला लोकनि नै कऽ पबैत छथि तकरा लोकपरम्परा आ लोक विधान द्वारा विस्तारसँ करैत छथि। मिथिला संस्कृति मे तुसारी, मधुश्रावणी, आम-महु बिआह, जटा-जटिन, बिआहक पश्चात् कोहबर घरमे सम्पादित अनेक दिनक विधि-बेवहार एकर उदाहरण अछि। लोक परम्परा समन्वित परम्परा होइत अछि। एक विधिक संग अनेक क्रिया-कलाप आ रचनात्मकता संलग्न रहैत अछि- पूजा पाठ, तंत्र-मंत्र, पितृ आराधना, गीत-संगीत, जादू-टोना, वस्त्र विन्यास, विभिन्न कलाक प्रदर्शन इत्यादि। सभ आपसमे ताना बाना जकाँ जुटल। एक-दोसरक प्रति समर्पित। एककेँ बिना दोसरक सम्पादन असंभव।
15 दिनक पितृपक्ष एखने अर्थात् 15 अक्टुबर 2012क समाप्त भेल अछि। ऐ पन्द्रह दिनमे हमरा लोकनि अपन समस्त स्वर्गवासी पितृ एवं मातृकेँ स्मरण करैत हुनका लोकनिकेँ तील-जलसँ तृप्त करैत छी। आवाह्न तर्पन आ पुन: जयबाक िनवेदन :
“ऊँ आगच्छन्तुमे पित्र इमम् ग्रहनन्तु जलाजलिम्।।”
"हे पित्र (मातृ) आऊ आ जलकेँ स्वीकार करू। आब अहाँ देवलोकमे छी। तँए हमरा लोकनिक कल्याण करू।
पितृ पक्षमे लगातार पन्द्रह दिन धरि राजस्थानक मेवाड़ (अर्थात् उदयपुर, महासमद) आ मध्यप्रदेशक मालवा (उज्जैन, इन्दौर ग्वालियर आदि ) मे कुमारि कन्या सभ सांझी पूजैत छथि। सांझीमे अनेक तरहक चित्रकलाक आ विम्बक िनर्माण करैत छथि, गीत गबैत छथि आ अन्तत: सांझीकेँ जलकरमे भसा दैत छथि। सांझीक पूजा स्वर्गीया मातृ लोकनिक, आवाह्न आ कृतज्ञताक अर्पन मानल जा सकैत अछि।
सांझीक पूजा आ प्रचलन ओना तँ राजस्थान, मध्यप्रदेश, पश्चिमी उत्तर प्रदेश, उतराखण्ड , उड़ीसा आ अपन मिथिलोमे कुनो ने कुनो रूपमे व्याप्त अछि। हरियाणामे ई सेहो बहुत उत्कृष्ठतासँ मनाएल जाइत अछि। सांझी केर अनेक नाम यथा- सांझी, सांजी, संझ्या, संध्या, संधा, हांजी, हज्जा इत्यादिसँ जानल जाइत अछि।
पितृपक्षमे पन्द्रह दिन धरि मेवाड़ आ मालवाक कुमारि कन्या लोकनि घरक बाहरी देबालपर गाएक गोबरसँ आ माटि स मोटगर लेप बना एक तरहक वर्गाकार आकृति कऽ ओइपर विभिन्न तरहक चित्रांकनक िनर्माण करैत छथि। संगे अनुष्ठान, गीत-नाद, पूजा-पाठ सेहो चलैत रहैत छैक। ओइ समैमे अगर उज्जैन शहरक सिंहपुरा आदि क्षेत्रमे जएब तँ लागत जेना कुनो कला िदर्घाक वीथिका मे आबि गेल छी। कलाकृतिकेँ देखि भाव-विभोर भेने बिना नै रहब। तेरहम दिन किला-कोटक िनर्माण होइत छैक। किला कोटक अर्थ भेल कलाकेँ चारुदिस सँ राजमहलक किला जकाँ गढ़ बना देनाइ। अन्तत: पन्द्रहम दिन सांझीक पूरा रूप प्रसस्त भऽ जाइत छैक। पन्द्रहमे दिनक सांझमे तमाम चित्रकेँ खुरेचि कुमारि कन्या, नव ब्याहल लड़की (जे बिआहक प्रथम वर्षमे सांझी देवीक उद्यापन करैत छथि।) समस्त खुरचल सामग्रीकेँ लऽ पोखरि धार, नदी आदिमे विसर्जन कऽ दैत छथि। विसर्जनक दृश्य बड्ड भावमय होइत छैक। लड़की सभ गबैत, नचैत नव वस्त्रसँ सजल माधुर्यक वातावरण बनेने रहैत छथि।
सांझीमे प्रयुक्त विम्ब आ रूप सांझी लोककथाक आधारपर होइत छैक। गोबरसँ नीप बेस बना ओइपर फुलक पंखुरी, चमकम कागत आदिसँ चित्र बनाएल जाइत छैक। सांक्षी देवीक गीत गएल जाइत छैक। किछु चित्र एहनो होइत छैक जे नव ब्याहताकेँ पारिवारिक जीवनक आवश्यकताकेँ सूचित अथबा प्रदर्शित करैत छैक। ओइ श्रेणीमे टी.वी., फ्रीज, मोटर बाईक, गैसक चुल्हा आ सिलिण्डर इत्यादि सेहो मनोहारी ढंगसँ चित्रित कएल भेट जाएत।
सांझी के छलीह? ऐ सम्बन्धमे अनेक तरहक दंत कथा छैक। जेना कि सांझी दुर्गाक एक रूप छथि; ब्रह्माक पुत्री छथि; सांझी पार्वती अर्थात शिवक अर्धांगिनी छथि; सांझी वैदिक देवी छथि जिनकर उपासना संध्या अर्थात् सांझमे कएल जाइत अछि; सांझी लक्ष्मी नारायणक प्रतिरूप छथि; सांझी नवदुर्गाक प्रतिमूर्ति छथि; सांझी बृन्दावन धामक देवी छथि; सांझी राजस्थानक संगानेरक कन्याक छथि जिनकर बिआह अजमेर छलन्हि; सांझी कुमारि कन्या–सबहक अराध्य आ प्रीय देवी छथि, सांझी राजस्थानक बगड़ावत क्षेत्रमे लोक आख्यायनमे प्रशंसित देवी थीकीह आ अन्तत: सांझी सूर्य देवक अर्धांगिनीक रूपमे सेहो जानल जाइत छथि।
चित्रित चित्रांकन आ मनुक्खक आकृतिसँ एना ज्ञात होइत अछि जे सांझी एक ब्याहल कन्या छलीह। जिनकर वैवाहक जीवन सफल नै रहलनि। अनमेल बिआह छलन्हि। पति, सासु, समाज सभ शोषण केलकन्हि।
कुमारि कन्या सभ भोरे उठि ताजा गोबर चूनि फूल, पत्तीक बेवस्था कऽ सांझी कलाक निर्माण मे लागि जाइत छथि। देबाल एक क्षेत्रकेँ वर्गाकार आकृतिकेँ गोबरक आ माटिक लेपसँ भरल जाइत अछि। परम्परा आ व रूचिकेँ मिश्रण कऽ मोटीफ केर निर्माण होइत अछि। हरेक कन्याक कल्पनाशीलता भिन्न होइत छन्हि। माय, पितियाइन सभ सेहो मदति करैत छन्हि जइसँ सांझी रमणगर आ सौन्दर्यसँ परिपूर्ण भऽ जाइक। बनेबाक सामग्रीक रूपमे गोबर, फूल, पात, धास, मक्कैक बालि, रंगारंग कागज, टीन फ्वाइल, कौड़ी, बांसक -बत्ती, सिन्दुर कुमकुम इत्यादिक प्रयोग सबतरि भेटत। मालवा अर्थात उज्जैन दिस गुल-तेवारी, गेन्दा लाल, चमेली, बरमासा फूल जेकरा सदा सुहागन सेहो कहल जाइत छैक केर प्रयोग होइत छैक। गुलाबी, उज्जर, पीकीस ब्राउन, आदि रंगक विशेष स्थान होइत छैक।
सर्वप्रथम आंगुरसँ प्रथम परतक निर्माण कैल जाइत छैक। जकरा गोहाली कहल जाइत छैक। ऐमे वर्गाकार क्षेत्र अथवा अष्टकारक निर्माण गोबर आ माटिक मोट लेपसँ देबालपर कएल जाइत छैक। प्रथम तीन आंगुरक सहायतासँ फीगरक निर्माण केलाक बाद फुल, पात, घास, आदिसँ साटि फीगरकेँ सजाएल जाइत छैक। प्रथम दिनक डिजाइनकेँ दोसर दिन उखाड़ि देल जाइत छैक। प्रत्येक तिथिक अनुसारे मोटीफक निर्माण कएल जाइत छैक। राजस्थानक एक गाममे प्रयुक्त तेरह दिनक सांझी चित्रण हमरा एना भेटल-
एकम (पहिल)- वन्दरावल
बीज (दोसर)- बीजना (पंखा)
तीज (तेसर दिन)- तीन, तिवाड़ी (तीन खिड़की)
चौठ (चारिम दिन)- चौपड़
पंचम (पॉचम दिन)- पांच कुवारे (पाँच कुमार बालक)
छठम (छठम दिन)- फूल छड़ी (फूलक डंडा)
सातम (सातम दिन)- सातिया (स्वास्तिक)
आठम (आठम दिन)- अष्टकोणी बाजोट (बैसैबला टूल)
नम (नवम दिन)- डोकरा-डोकरी (बुढ़आ बुढ़ी)
दशम (दसम दिन)- दस पकवान (दस तरहक ब्यंजन)
ग्यारस (ग्यारहम दिन)- जनेऊ
बारस (बारहम दिन)- सीड़ी (सीढ़ी)
तेरस (तेरहम दिन)- कोंट (ऐ दिनक सांझीमे सभ दिनमे युक्त चित्रक िनर्माण कएल जाइत छैक। एकरा अलाबे आरो बहुत रास बिम्वक निर्माण होइत छैक।)
सांझी कलाक रूप आ ओकर अर्थ लोक कलामे आश्चर्यजनक ज्ञान आ परम्पराक समावेश होइत छैक। कुनो चीज निरर्थक नै भेटत। जेना कि कतौ-कतौ सातम दिन हत्यारी-हतम केर रूपक विन्यास करबाक परम्परा छैक। तइ दिन ओइ आत्माक स्मरणमे रूपकेँ गढ़ल जाइत छैक जिनकर या तँ हत्या भऽ गेलन्हि या ओ स्वयं आत्महत्या कऽ लेलन्हि। नवम दिनमे डाकरिया नम बनैत छैक। ओइ दिन बुढ़ आ बुढीक चित्रण होइत छैक जे नवमी तिथि में अई जीवनकेँ तियाग केलन्हि। बीजना या बीजनी खजुर पंखाकेँ कहल जाइत छैक। तेसर दिन तिवाड़ी अर्थात तीनटा खिड़कीक निर्माण कएल जाइत छैक। चौपड़ खेलक चित्रण चारिम दिन कएल जाइत छैक। कतौ-कतौ छठम तिथमे फूल छाबरी अर्थात् फुलडालीक निर्माण करबाक परम्परा भेटत। सतिया अथवा हतिया स्वास्तिककेँ कहल जाइत छैक। एकर निर्माण सामान्यतया सातम दिन कएल जाइत दैक। अठकली फूलक निर्माण आठम दिन कएल जाइत छैक। कतौ-कतौ नवम तिथिमे नंगटा-नंगटी (वाद्य यंत्र) रचना सेहो कएल जाइत छैक।
लोक परम्परा शास्त्रीय परम्परामे सेहो प्रयुक्त कएल जाइत छैक। राजस्थानक श्रीनाथ जीक मंदिरमे मुर्तिक पाछाँ पिछवाइ कला आ केराक पातपर सांझी बनैत छैक। एकर दोसर ठाम जलमे सांझी बनैत ैछक। वृन्दावनमे फर्शपर रंगोलीक रूपमे अनेक तरहक रंग आ चाउरक आंटाक प्रयोगसँ कलात्मक सांझी राधा आ कृष्णक प्रेमकथा आ भक्तिकेँ स्मरण करबाक अप्रतीम कलाक रूपमे बनाएल जाइत छैक।
बहुत तँ जानकारी नै अछि परन्तु बुझना एना जाइत अछि जे मिथिलामे सांझ पूजक परम्परा आ कुमारि कन्या सभ द्वारे तुसारी पूजन सांझीक परम्पराक एक रूप अछि। नेपाल आ उत्तराखण्डमे सेहो किछु एहन परम्पराक विधान छैक।
एक दिन राजस्थानक उदयपुरसँ हल्दी धाटी घूमए लेल गेल रही। ओतए केर सांझी स्थानीय फूलक सहायतासँ बनाएल जाइत छैक। आ ओइमे राधा-कृष्णक प्रेमक प्रबलता दृष्टिगोचर भक्ति-भावसँ कलात्मक रूपे होइत छैक। फूलक एहेन विन्यास अन्यत्र असंभव। ओना लोककलामे कून नीक आ कोन खराप ई कहब असंभव मुदा मालवा अबिते मातर सांझीक कलासँ कुनो बटोही मंत्र मुग्ध भऽ जाइत अछि। ओतए केर नायिका केर आँखि अतेक कतरगर जे मोन करत दखिते रही। जेहने किशोरी तहने चित्रकला। मोन करत केकर प्रशंसा करी चित्रक अथवा चित्र बनेनिहारिकेँ?
राजस्थानमे एक कथा पता लागल। संझा छलीह सांवरि आ सामान्य गरीब घरक कन्या। हुनकर बिआह किछु खाश परिस्थितिमे एकटा नांगर ब्रह्मण जेकर नाम खोड़या ब्राह्मण रहैक- करा देल गेलन्हि। बेचारी संझाकेँ सासुरमे बड्ड कष्ट भेलन्हि। पति कहियो हुनकर भावनाकेँ सम्मान नै देलकन्हि। नैहरमे जनम हेबाक तुरंत बाद माय मरि गेलथिन्ह। कष्टेमे जनम भेलनि, विकट स्थितिमे बिआह भेलन्हि आ कष्टेमे मरि गेलीह सांझा। हुनका मरला उत्तर दैव लोकमे स्थान भेटलनि। आ जे कुमारि कन्या श्राद्ध पक्षमे हुनकर तेरहसँ पन्द्रह दिन अराधना करतीह तिनकर वैवाहिक जीवन सफल रहतैक। अही तरहक लोक मान्यता ओइ क्षेत्रमे छैक।
मिथिलाक सामा-चकेबा पाबनि जकाँ मालवामे सांझीक भाइ-बहिनक सम्बन्धकेँ मधुर बनेबैबला लोक-उत्सव मानल जाइत छैक। लड़की सभ अपन बीराजी (भैय्या)क लेल मंगल कामना करैत छथि। जे चीज नै भेटैत छन्हि तइ लेल भायसँ निवेदन कऽ ओइ चीजकेँ मंगा संझाक नीक जकाँ निर्माण , पूजा-पाठ करैत छथि।
अन्तत: यएह कहल जा सकैत अछि जे सांझी लोक परम्पराक एक अनुपम उदाहरण अछि. अहेन उदाहरण जइमे चित्रकला, नृत्यकला, संगीतकला, वस्तुकला आदिक सम्न्वित समावेश भेटत। ऐ तरहक अनुपम लोक कलाक रक्षण भेनाइ अनिवार्य।
डॉ. कैलाश कुमार मिश्र
प्रधान संपादक - मिथिलांचल टुडे


text:
पटना। नगर निगम वाला 11टा शहर सहित प्रदेश क 28टा शहर मे ढांचागत सुधार आ विकासोन्मुखी कार्यक्रम पर डिपार्टमेंट फार इंटरनेशनल डेवलपमेंट 425 करोड़ टका खर्च करत। ब्रिटेन क डीएफआईडी क पहल क तहत 28 शहरी निकाय मे ढांचागत सुधार, विकासोन्मुखी कार्यक्रम, गरीबी उन्मूलन, क्षमता विकास, होल्डिंग टैक्स क कम्प्यूटराइजेशन, दोहरा लेखा प्रणाली, जीआईएस मैपिंग आदि काज होएत। एहि पर निगरानी क लेल विकास आयुक्त क अध्यक्षता मे मानीटरिंग कमेटी रहत। जाहि मे वित्त, नगर विकास आ योजना विभाग क प्रधान सचिव रहताह। पटना, खगौल, दानापुर, फुलवारी, बिहारशरीफ, बेगूसराय, छपरा, सिवान, आरा, हाजीपुर, मुजफ्फरपुर, सीतामढ़ी, बेतिया, दरभंगा, गया, बोधगया, डेहरी, नवादा, भागलपुर, मुंगेर, जमालपुर, पूर्णिया, किशनगंज, कटिहार, सहरसा आदि शहर एहि स लाभान्वित होएत। प्रथम चरण मे एहि शहर क चयन कैल गेल अछि। योजना छह साल क लेल अछि।
राज्य मंत्रिपरिषद क बैठक मे योजना क क्रियान्वयन क प्रस्ताव कए मंजूरी द देल गेल। बैठक मे ओवर लोडेड ट्रक क अवैध परिचालन कए रोकबा लेल एकटा आईएएस आ एकटा आईपीएस अधिकारी क नेतृत्व मे परिवहन विभाग क अधीन उडऩदस्ता क गठन क प्रस्ताव कए सेहो हरी झंडी द देल गेल। पटना उच्च न्यायालय क अनुशंसा क आलोक मे 12टा अधिवक्ता कए अपर जिला एवं सत्र न्यायाधीश मे नियुक्त करबाक आ पीएचडी क उपाधि प्राप्त करनिहार कॉलेज शिक्षक कए दूटा अग्रिम वेतन वृद्धि देबाक सेहो निर्णय कैल गेल अछि।
एकर संगहि बैठक मे नाबार्ड ऋ ण परियोजना क तहत सुपौल पथ प्रमंडल क अधीन निर्मली स मधेपुर पथ वाया मरौना बलुआही क लेल 30.40 किलोमीटर लंबाई मे उन्नयन क लेल 40.74 करोड़ क योजना कए प्रशासनिक स्वीकृति प्रदान कैल गेल अछि।
बदलत 28टा शहर क रूप-रंग
पटना। नगर निगम वाला 11टा शहर सहित प्रदेश क 28टा शहर मे ढांचागत सुधार आ विकासोन्मुखी कार्यक्रम पर डिपार्टमेंट फार इंटरनेशनल डेवलपमेंट 425 करोड़ टका खर्च करत। ब्रिटेन क डीएफआईडी क पहल क तहत 28 शहरी निकाय मे ढांचागत सुधार, विकासोन्मुखी कार्यक्रम, गरीबी उन्मूलन, क्षमता विकास, होल्डिंग टैक्स क कम्प्यूटराइजेशन, दोहरा लेखा प्रणाली, जीआईएस मैपिंग आदि काज होएत। एहि पर निगरानी क लेल विकास आयुक्त क अध्यक्षता मे मानीटरिंग कमेटी रहत। जाहि मे वित्त, नगर विकास आ योजना विभाग क प्रधान सचिव रहताह। पटना, खगौल, दानापुर, फुलवारी, बिहारशरीफ, बेगूसराय, छपरा, सिवान, आरा, हाजीपुर, मुजफ्फरपुर, सीतामढ़ी, बेतिया, दरभंगा, गया, बोधगया, डेहरी, नवादा, भागलपुर, मुंगेर, जमालपुर, पूर्णिया, किशनगंज, कटिहार, सहरसा आदि शहर एहि स लाभान्वित होएत। प्रथम चरण मे एहि शहर क चयन कैल गेल अछि। योजना छह साल क लेल अछि।


text:
कोना कहू हम आई एतेक मजबूर किएक
प्रीतमक विछोड आई हमरा मंजूर किएक
हम तकैत रहिगेलौं नयन सं नयन मिला
छोड़ी हमरा चलिगेल प्रीतम निठुर किएक
दोष हुनक नै कोनो दोष अछि सभटा हमरे
आई बुझलौं हमरा में एतेक गुरुर किएक
ओ जान प्राण सं प्रेम करैत छलि हमरा सं
हम सदिखन रहलौं हुनका सं दूर किएक
हम परैख नहि सकलौं हुनक निश्च्छल प्रेम
आई बिछोड पीड़ा सं दिल हमर चूर किएक
आई हुनक डगर के हर मोड़ अछि अलग
हुनक जीनगी में बनब हम बबुर किएक
"प्रभात क "दिन भेल दुर्दिन प्रीतम अहाँ विनु
अहाँक सपना हम केलौं चकनाचूर किएक
वर्ण-१८
रचनाकार-प्रभात राय भट्ट


text:
अषाढ २५ गते,सप्तरीके बाढीपीडितसभ राहत नै पओलाक कारण जनजीवन अस्तव्यस्त भेल रबिदिन आयोजित कार्यक्रममे जनाओलऽ गेलअछि ।
रबिदिन आयोजित पत्रकार सम्मेलनमे सप्तरी जाऽक पीडितके नामावली सङ्कलन कऽ काठमाडौँ आएल ‘सेभ द लाइफ फाउन्डेसन’ नामक संस्था अपनेसभ ८६ घरपरिवारके नामावली सङ्कलन कएने जानकारी करौलकअछि ।
ओय संस्थाक अध्यक्ष मीनबहादुर गुरुङ बाढीसँ ओकरसभक घर तथा खेत बहौलासँ रकम, दबाई, लत्ताकपडा आ खाद्यान्नके सहयोगक लेल सबसँ आग्रह कएलनिअछि ।
सप्तरीके बाढीपीडित राहत नै पओलाकऽ कारण जनजीवन अस्तव्यस्त0
अषाढ २५ गते,सप्तरीके बाढीपीडितसभ राहत नै पओलाक कारण जनजीवन अस्तव्यस्त भेल रबिदिन आयोजित कार्यक्रममे जनाओलऽ गेलअछि ।